qundao/data-zh-poetry huggingface dataset:
祝抚院金公寿诗
作者：魏裔介
朝代：清
体裁：古风

山嵯峨，水洋洋，产生伟人气昂藏。少年腹笥饱缥缃，司马家风比琳琅。芰荷为衣芙蓉裳，二十早登玉尺堂。尚书粉署舌含香，清通简要不寻常。三铨颂美度汪洋，尽收骅骝与飞黄。海上风烟飙起狂，楼船南下旌旆扬。天子旰食念水乡，特简精忠招陆梁。知公大才济川航，耑敕宣扬德意长。襁褓东海尽遐荒，约束循覆如驱羊。当宁奏对现祯祥，嘉公懋绩在风樯。银台晋秩录封章，宪台正色效赞襄。遂开大府莅恒阳，燕赵宣云惠泽飏。衽席万民皆殷昌，水冲沙压田瘠荒。抗疏论列为除将，时际亢旸作灾殃。视民如伤痛中肠，请蠲请赈不遗忘。桑麻千里无流亡，清操不染食玉浆。劳谦君子志循墙，百城凛凛若怀霜。十部从事札十行，十月小春雁南翔。铃阁高处金琅珰，公方振衣千仞冈。青鸟来传鼓银簧，瑶池綵衣双凤凰。我公额生百宝光，不须龙宫写禁方。直心已入选佛埸，为公高举九霞觞。
禽言·其一
作者：魏裔介
朝代：清
体裁：乐府曲辞

行不得哥哥。霖雨三月，平陆为河。欲济无梁，茫茫白波。行不得哥哥。
禽言·其三
作者：魏裔介
朝代：清
体裁：乐府曲辞

瘦儿，瘦儿。南山种麻子，东风夜雨麻子浥。不见苗秧子，焉知母心，悲悔后迟。
禽言·其二
作者：魏裔介
朝代：清
体裁：乐府曲辞

提壶芦，壶芦提。门前青草，白云来栖。有酒有肉，母嗷嗷而饷厥妻。
禽言·其四
作者：魏裔介
朝代：清
体裁：乐府曲辞

不如归去，远彼矰缴，乔林是处。
秋夜行
作者：魏裔介
朝代：清
体裁：古风

寒风一夜悲骚屑，万木萧疏晚秋节。白云在天郁不流，梧桐半死芙蓉折。画堂张宴鼓青丝，霓裳六么相间之。美人二八颜如玉，目成心许恨别离。怅别离兮可奈何，我今作歌为君歌。
秋怀
作者：魏裔介
朝代：清

秋云冉冉暮，庭草惜青光。雨气留空翠，鸦声落夕阳。摊书鱼蠹老，岸帻酒杯香。亦有竹林意，何人是古狂。
秋思
作者：魏裔介
朝代：清
体裁：七言律诗

雪霁霜飞夜不明，怯寒兀坐对孤檠。懒翻邺架书千卷，长啸庾楼月五更。自是违时同叔夜，犹然伏枕愧虞卿。羁怀暂作乡园梦，惊入疏棂落叶声。
秋日闻雁园丁自南村移竹栽巢云亭左右
作者：魏裔介
朝代：清
体裁：七言律诗

少年曾志五湖游，金马归来欲白头。几朵菊开菊圃泪，一行雁带雁门秋。长安卿相交情淡，故里风花晚节稠。更有茅亭添胜事，移来翠竹满平畴。
秋日雨中吟·其一
作者：魏裔介
朝代：清
体裁：五言律诗

最爱雨中景，凄凄怀友心。层城高鸟下，远树暮钟深。老觉风欺齿，愁因月照砧。茫茫此世界，岂尽少知音。
秋日雨中吟·其三
作者：魏裔介
朝代：清
体裁：五言律诗

昔日谈王霸，今朝学圃农。鸡豚时自牧，饮啄与人同。痛哭空怀古，狂歌拟送穷。夜来白露至，已满菊花丛。
秋日雨中吟·其二
作者：魏裔介
朝代：清
体裁：五言律诗

寂寞无人问，空斋别有天。微风吹岸草，细雨洒平阡。肺热新停酒，蔬成不用钱。村童教识字，好使检书笺。
秋日雨中吟·其五
作者：魏裔介
朝代：清
体裁：五言律诗

霖雨断人行，才闻雁有声。长沙连岁战，东粤一朝平。圣主恩波大，将军勇气横。甲兵如可洗，努力事躬耕。
秋日雨中吟·其六
作者：魏裔介
朝代：清
体裁：五言律诗

晚年耽退静，闭户自潜藏。栽树多成果，移花已半场。捲帘看蛱蝶，撒网上渔梁。更得延生诀，龙宫检异方。
秋日雨中吟·其四
作者：魏裔介
朝代：清
体裁：五言律诗

空阶闻雨滴，秋草日霏霏。但惜故人少，不知生事微。官贫馀邺架，计拙有渔矶。俭食供军国，何时奏凯归。
自安定门旋由水关南望德胜门述目所见
作者：魏裔介
朝代：清

晓巘映朝暾，人家野水村。楼残遗堞立，寺废古钟存。解冻春云漾，呼鹰猎马驯。干戈息数载，犹有哭声吞。
至真定
作者：魏裔介
朝代：清
体裁：七言律诗

驹隙流光十六年，重来正是晚秋天。篱边黄菊英新吐，槛外青山色旧妍。事业岂堪追丙魏，文章空自慕云渊。相逢尽说秋成好，赢得高斋一晏眠。
至里
作者：魏裔介
朝代：清
体裁：七言律诗

昼锦人称是壮游，欧阳作记美韩侯。十年漫走东华道，一日相逢野水头。谁识邯郸全是梦，应知欢伯可销愁。半帘明月梅花被，不羡蓬壶海上洲。
芜蒌亭
作者：魏裔介
朝代：清
体裁：七言绝句

不忘河北事应论，麦饮君臣契托恩。寂寞荒亭馀破灶，行人指点旧孤村。
苦雨自省垣归邸
作者：魏裔介
朝代：清
体裁：五言律诗

彼苍不可问，积雨漫长空。万灶浮烟杳，层城御液通。水衣缘壁上，野鹜起庭中。左掖归来晚，忧怀赋草虫。
范子名德基字元生屋武安竹昌林中
作者：魏裔介
朝代：清
体裁：古风

汉有台孝威，隐于武安山。采药以自给，凿穴巉岩间。州郡辟不就，日听水潺潺。存神养性命，外物不能奸。兹事载史册，高风邈难攀。范子通大道，阴阳自循环。捐弃名与利，朅来共我閒。夜深相对语，青灯照心颜。参同与悟真，其中有可删。何以相勖勉，林下闭松关。
蒿里曲
作者：魏裔介
朝代：清
体裁：乐府曲辞

天地旷兮悠悠，死不复生兮奚忧，古今北邙兮高丘。
蓟州怀古·其一
作者：魏裔介
朝代：清
体裁：七言律诗

渔阳雄镇帝京东，堞雉摧残战士空。何代荒碑依野水，几年画角动秋风。室家南徙安巢少，鞬橐东来贡路通。尤喜青莲存胜迹，蓟州美酿醉春红。
蓟州怀古·其二
作者：魏裔介
朝代：清
体裁：七言律诗

形势当年百战收，南塘事业固金瓯。蓟门锁钥重关险，辽海云帆粳稻留。岂尽兜牟无义士，袛因帷幄乏良筹。春原匹马空凭吊，乔木寒鸦噪古丘。
蓟门古渔阳
作者：魏裔介
朝代：清
体裁：七言绝句

北门锁钥接遥岑，吊古空嗟草木深。一自兴朝定鼎后，萧萧松桧满山阴。
蔺相如
作者：魏裔介
朝代：清
体裁：七言绝句

气压秦廷失媚谐，回车避颇晋崇阶。当年刎颈因家国，不为交游挹雅怀。
薤露歌
作者：魏裔介
朝代：清
体裁：乐府曲辞

大海汤汤鸿濛闭兮，出日入月景不灭兮，人命无常递相阅兮。
薤露歌
作者：魏裔介
朝代：清

波流汤汤，逝不竭兮。出日入月，景不灭兮。人命无常，递相阅兮。
西子湖头春色深
作者：魏裔介
朝代：清
体裁：七言绝句

苧萝谁解识西施，一片湖光荡漾奇。欲洗人閒脂粉色，春风独立听莺儿。
观心
作者：魏裔介
朝代：清
体裁：古风

周孔扶名教，佛老言生死。统此一心耳，天人纷其指。我常坐高斋，兀兀念不起。一灯照空帷，寂然心欲死。心岂真死哉，澄澄备万理。气化日乘除，灵源有终始。广大自精微，先须去其累。明月照长空，寒夜天如水。
观沧海
作者：魏裔介
朝代：清
体裁：乐府曲辞

沧海非东，昆崙非西。倬彼天汉，元气混齐。蓬莱三山，是邪非邪。银台金阙，侯不乘槎。润色万物，震动九土。沐日浴月，天枢地户。幸甚至哉，歌以咏志。
观静楼者溉林李亲家年台园中新筑之楼也先既作亭种莲荫以垂柳余名之曰远香兹寄观静楼记文以示虽未得登眺而山川胜槩溉林胸次浩浩已见之矣·其一
作者：魏裔介
朝代：清
体裁：七言律诗

风尘冉冉送居诸，为爱烟霞返旧庐。野水时来侵竹径，閒云偏欲傍松除。晴看大陆当窗尽，醉俯衡漳入望馀。危坐不知秋渐老，槿花荣落复何如。
观静楼者溉林李亲家年台园中新筑之楼也先既作亭种莲荫以垂柳余名之曰远香兹寄观静楼记文以示虽未得登眺而山川胜槩溉林胸次浩浩已见之矣·其二
作者：魏裔介
朝代：清
体裁：七言律诗

闻君颇好仙人居，檐外飞云动碧虚。济物功成应拂袖，澄心独得喜悬车。抛残午梦闻啼鸟，读罢黄庭摘圃蔬。最爱芙蕖深密处，乔林朱槛远香初。
访故人不遇留题
作者：魏裔介
朝代：清
体裁：古风

忆昔数年之前曾此游，高歌痛饮恣倾倒。倜傥不群者，谁与子之意气如云凌苍昊。几岁寄我空中书，藏君只字比瑶草。长安市上再相逢，握手为欢抒怀抱。造化困我久支离，伏枕惊诧春光老。起来策杖任听之，兀兀款段东华道。门对高城荫樾幽，西望青山黛色早。一丘一壑饶奇姿，竹树交翳横荇藻。剥啄柴门三径开，稚子烹葵荐梨枣。倒床黑甜午梦鼾，栩栩真觉华胥好。腹中有话空咽回，墨沈淋漓已成稿。寄语司阍他日来，阶石莫惜为我扫。
读五代史
作者：魏裔介
朝代：清
体裁：七言律诗

浊醪浇尽柰愁何，五代纷纷逐逝波。才见全忠雄汴水，倏闻亚子渡黄河。西川王孟成翻掌，洛邑优伶自倒戈。花项几年为帝业，泽民善政史编多。
读刘梦吉诗
作者：魏裔介
朝代：清
体裁：七言绝句

凤览高风不可攀，黄金台下水漫漫。古来谁是真同调，晋有渊明汉幼安。
读吕新吾先生遗传寄减之年丈
作者：魏裔介
朝代：清
体裁：五言律诗

大道亡羊久，茫茫孰与寻。哲人起往代，遗像肃秋阴。白日光明气，名山风雨心。况随兰谱后，钟吕溯遗音。
读李太白诗
作者：魏裔介
朝代：清
体裁：古风

三谢与鲍庾，江左称独步。太白更绝尘，汗血如飞兔。掷笔振金石，有文悬瀑布。万象罗胸中，百代生指顾。是气曰浩然，不祇为章句。沈香亭畔词，讽谏有微趣。奴视高将军，才人讵能慕。羽翮落九天，挂席逐烟雾。留滞东鲁云，蹭蹬采石路。我思汾阳王，再衍晋阳祚。云谁识此人，青莲慧眼故。无知功未酬，夜即竟远戍。璘也实惷愚，偶尔被笼笯。龙章与凤姿，岂若争食鹜。古今称谪仙，斯言良不误。黄金如可成，须并子美铸。
读杜子美诗
作者：魏裔介
朝代：清
体裁：古风

古作多蔚跂，兹编实云圣。盥手展缥帙，肃然起恭敬。世人诵公诗，撷芳资游泳。我诵见公心，楷模性情正。救琯虽云非，其意实孤劲。一踬不复收，骅骝终远屏。有语不忘君，怆怛忠爱盛。飘泊蚕丛閒，櫹椮长镵柄。路阻豺虎多，身傍干戈横。灿灿浣花词，磊磊夔州咏。百年歌独苦，斯语泪如迸。放舟夷陵后，潦倒春华竞。天困万古胸，抒发鸿濛性。陶冶不可穷，世秉词伯政。读之浃数旬，高斋风雨并。既哭复还歌，枕藉以为命。斯人竟已矣，惄焉心如怲。
读束鹿李方岩楚游草即赠
作者：魏裔介
朝代：清
体裁：七言律诗

一卷新诗楚水头，历冬及夏始回舟。云飘僧舍茶烟歇，风送林香酒力稠。慢世敢誇鹦鹉赋，逢人先解鹔鹴裘。可怜逆旅轻奇士，芳草王孙自倦游。
读殷仲子诗
作者：魏裔介
朝代：清
体裁：古风

凉风飒然来，晏坐北窗下。展读一卷书，字字皆潇洒。忽而毛发竖，歌哭不可假。绝命于西山，岂望人知者。吾庐距数舍，闻声相思也。乃今得神交，焚香奠杯斝。赫号绕怒虹，滂沱泪盈把。仲泓忽可叫，奇云突高厦。至友有杨子，为文媲风雅。作传十年后，墨胎祀同社。嗟哉不义徒，富贵如飘瓦。
读滑稽传二首·其一
作者：魏裔介
朝代：清
体裁：古风

叔敖本贤臣，忠廉无与比。治楚楚以兴，辟地几千里。尽瘁殒厥身，咨嗟在将死。托子于优孟，群臣良可耻。谭笑俨衣冠，山居歌非俚。寝丘四百户，十世奉其祀。楚相不足为，妇言有妙理。
读滑稽传二首·其二
作者：魏裔介
朝代：清
体裁：古风

嬴季纵淫荒，阿房穷涂□。赭衣遍道涂，骊山工末寘。元元迫汤火，鬼神亦瘁悸。乃至欲漆城，黝然光可被。嘉哉旃侏儒，一言回狂恣。荡荡虽非难，荫室未易植。斯高据要津，而口竟为鼻。哀哉古鄙夫，胡不如优嬖。
读迷楼记
作者：魏裔介
朝代：清
体裁：七言绝句

东去龙舟竟不归，乌铜屏里醉春晖。可怜一炬成焦土，只有雷塘乌夜飞。
读陆务观剑南藁八十五卷终
作者：魏裔介
朝代：清
体裁：七言律诗

南渡诗家有放翁，才高不与众人同。心如秋水湖千顷，笔抵春山翠万丛。报国有怀入画角，学仙得力似冥鸿。晚年获此真良友，寒夜萧萧醉碧筒。
读陆放翁诗
作者：魏裔介
朝代：清
体裁：七言绝句

陆子放翁诗万卷，后来老练更疏狂。须知深得庄骚意，莫与唐人较短长。
读黄庭经
作者：魏裔介
朝代：清
体裁：七言绝句

汗牛充栋书何用，一卷黄庭独起余。自笑老夫穷口腹，既餐熊掌复贪鱼。
谈及孙北海著书
作者：魏裔介
朝代：清
体裁：五言律诗

鄗上家声旧，江干意气真。元黄悲往事，水火叹生民。静色来三径，高谈动四邻。著书有北海，犹欲裛清尘。
贺白仲调补中行
作者：魏裔介
朝代：清
体裁：七言律诗

奇士丰标迥绝尘，蹇驴远道漫劳辛。彤庭曾献天人策，白下已关忧乐身。易水登台思郭隗，东垣作赋压于鳞。提戈草檄寻常事，待尔民风使再淳。
赋得夏云多奇峰
作者：魏裔介
朝代：清
体裁：古风

五月六月雨时作，奇云蔚跂纷错落。倏见莽泱抱日流，旋与回风相磅礡。亭亭一柱峙太空，混茫元气通寥廓。森森岩岫列千层，明霞碧涧耀丹艧。天台雁宕何足多，五岳真容起空漠。世人见云不见峰，岂知峰即为云橐。峰云变化无穷时，造物神力谁厚薄。忆昔曾怀向平心，青鞋布袜冠竹箨。婚嫁未毕禽庆往，谁能支策凌飞鹤。以兹感叹望云峰，醉眼常存古丘壑。
赐马
作者：魏裔介
朝代：清
体裁：七言绝句

权奇名骑锦云鞯，从猎翩跹过古阡。新出宛群犹恋主，骄嘶不敢下金鞭。
赠临城乔百一
作者：魏裔介
朝代：清
体裁：七言律诗

数年不见已成翁，走遍天涯还是穷。欲典青山为活计，幸留明月照寒空。春花簇簇开芳甸，好鸟关关哢晚风。速筑糟丘吾欲老，与君共醉落霞中。
赠仲芳钱年丈
作者：魏裔介
朝代：清
体裁：七言律诗

十年沧海浴修鳞，樵牧能知公辅臣。大雅可兴需我辈，苍生属望是何人。虎头墨妙通神去，平子精思作赋新。拭目金明池上柳，江头争待韦家春。
赠伯衡周掌科
作者：魏裔介
朝代：清
体裁：古风

孔雀奋赤霄，寒泉逢抵触。古人有是言，初闻犹恍惚。怀仁众所尚，斯意岂碌碌。嗟余阅世烦，朴樕同槁木。八载东华道，风尘消髀肉。归来倚剑啸，白云满秋屋。近交得周子，豁然怡心目。抗议文石陛，宗庙瑚琏肃。慷慨念遗黎，惨淡歌采葍。洪流方浩浩，中原走蛇蝮。且共虎贲饮，莫向季子卜。日暮悲风来，为君一击筑。
赠南和沈颐仙父母
作者：魏裔介
朝代：清
体裁：五言律诗

仙令自中州，休文风度优。雪沾麦陇足，云映锦堂稠。冬日新添线，阳和群献讴。南山徵福禄，惠泽蔼春流。
赠如皋冒丹书字青若
作者：魏裔介
朝代：清
体裁：七言绝句

佳士如今有几人，芙蓉江畔语偏新。夜谈不觉茗频咽，分得梅花一片春。
赠姜真源巡视茶马
作者：魏裔介
朝代：清
体裁：七言律诗

当年曾共赋蒿苹，国士人争倒屣迎。储相玉堂读秘史，借才绣斧抗霜旌。要教汗血充天厩，可使龙媒出塞行。咫尺抒怀凭弱素，西南千里暮云横。
赠孙北海少宰
作者：魏裔介
朝代：清
体裁：五言律诗

当代纯心者，如公有几人。兰亭得秘迹，伊洛是功臣。花发吟晴日，窗虚度晚春。邵年能入室，快见辟荆榛。
赠平子远南游
作者：魏裔介
朝代：清
体裁：五言律诗

爱寂居深巷，壶觞留故人。一肩行李瘦，半载见闻新。闽粤催游履，江湖忆钓缗。怀恩频看剑，何必叹沈沦。
赠张元裕
作者：魏裔介
朝代：清
体裁：七言律诗

方伯凫盟相继死，疏芜张子鬓如皤。酬诗常觉篇章富，对酒偏生感慨多。草屋洨南勤葺补，柴车鄗上屡经过。即今诏旨徵才士，谁识先生独寤歌。
赠彭士报
作者：魏裔介
朝代：清
体裁：五言律诗

博雅称彭子，追随已数年。赋成梁苑雪，丹鍊玉芝田。酷爱犹龙氏，更酣蕉鹿眠。忘形真老友，不受世人怜。
赠彭子士报
作者：魏裔介
朝代：清
体裁：古风

长安扰扰人如傀，谁识尘埃有彼美。酒甘如醴为君倾，耳热风生悲歌起。悲莫悲兮人寿之不可期，乐莫乐兮吾心之可自喜。谈诗说剑飒飒而惊人，梦魂飘渺烟萝里。扁舟一叶下䢴沟，北固山前吊江水。六朝衰柳尚凄迷，寒鸦飞尽宫墙圮。歌舞粉黛何足多，可惜古之才人今已死。今已死，冢累累。花钿宝钏媚室人，轻裘骏马骄闾里。有钱自入卫霍门，谁肯解衣衣寒士。买犊归种梁苑田，把竿还钓睢阳浒。劝我休从赤松游，且留黄阁苏疮痏。感君盛意欲徘徊，成功者退天之理。策蹇秋风大陆泽，浇花瀹茗待吾子。
赠晋州郭父母
作者：魏裔介
朝代：清
体裁：七言律诗

保障依然古晋阳，细侯竹马拥成行。仁风播作秋风洽，惠泽流如雨泽长。叔度重闻歌五裤，召公再见诵甘棠。御屏应已书名姓，渤海朝歌足比量。
赠殷伯岩
作者：魏裔介
朝代：清
体裁：五言律诗

不作淮南令，归来事桔槔。名山多杖履，田舍有风骚。爽气虬须动，清言河汉高。卜邻已有愿，终共隐蓬蒿。
赠蕡之抱瓮园
作者：魏裔介
朝代：清
体裁：七言律诗

垂柳当年手自栽，每逢佳兴几徘徊。青山近矣何曾厌，明月依然莫浪猜。粗粝炊成野老饭，松醪饮尽葛天怀。不知人世兴亡事，一曲长歌酒百杯。
赠藁城罗蘋州父母
作者：魏裔介
朝代：清
体裁：五言律诗

瀛海沐恩波，政成人物和。滹滨移化雨，岳色润鸣珂。经世廉名著，君章藻思多。阳回欣道长，桃李满菁莪。
赵友槐捐粮赈贫
作者：魏裔介
朝代：清
体裁：古风

古道日以沦，越人视秦瘠。际此兵燹馀，原野一萧索。呱呱谁家子，捐弃在长陌。王粲赋何悲，郑侠图空啧。所思在平原，养士扶国厄。赵君蹑遗踪，高风犹如昔。指囷活万家，邑闾均膏霢。缓急人之常，谁能无屯阨。何为素封者，扑满不知剨。君看金谷园，旋为狐兔宅。积善惟天知，食报自无斁。
赵问源九日约观菊阻雨不果
作者：魏裔介
朝代：清
体裁：七言律诗

闻君旧有龙山约，落落风期许我宜。篱下渊明贫自好，江州司马俗难医。酒逢幽士应飞斝，雨为重阳来助诗。此日登高惜未得，漫敲岩老枕中棋。
赵陀先冢
作者：魏裔介
朝代：清
体裁：七言绝句

龙川老吏霸群蛮，先冢蒙恩掩故山。识命早除黄屋制，赠金独重大夫还。
踏青行
作者：魏裔介
朝代：清
体裁：古风

野外寻春春未去，踏青偏向桃花处。三株五株发村边，梨花杏花花相助。便令童子呼浊醪，仰天大笑且蹲踞。追忆当年掌丝纶，百年机务劳思虑。一从予告在田间，触热冲寒皆不预。岂无倾葵向日心，自有羲和执日御。汉家天下已太平，才非留侯奚借箸。冥然一醉玉山颓，云横谷口青溪曙。
辛丑初夏观蔡子虚年兄郎署就閒诗赋赠
作者：魏裔介
朝代：清
体裁：古风

大雅废堕三十祀，梦白之后谪仙死。郑卫杂奏尽淫哇，吹以缑笙若隔耳。君才卓荦本不群，十年读书洨水濆。句句惊人飞鸣势，俯视卮言若蠓蚊。昨日遗我诗一帙，展卷光气已氤氲。蔷薇盥手然后读，读之爽气凌高雯。点检生平发深省，恻恻遗氓望引领。古风直逼元道州，流涕欲叫阊阖迥。春来万事等尘埃，春圃春花烂熳开。羡君独具有诗才，富贵于君何有哉。
辛酉初春偶思閒中之乐遂成八律·其一
作者：魏裔介
朝代：清
体裁：七言律诗

万金难买此身閒，检点诗篇手自删。麟阁浮名空自好，蓬莱仙仗不须攀。静知荏苒光阴易，老觉形容童少艰。傀儡满前誇线索，息心谁肯下松关。
辛酉初春偶思閒中之乐遂成八律·其三
作者：魏裔介
朝代：清
体裁：七言律诗

万金难买此身间，吊古无庸涕泪潸。禅让征诛皆故迹，王侯将相几多班。静听林杪花閒鸟，时看墙头屋外山。儿诵诗书妇解织，先生怎不破愁颜。
辛酉初春偶思閒中之乐遂成八律·其二
作者：魏裔介
朝代：清
体裁：七言律诗

万金难买此身閒，遥忆从前百事艰。映雪囊萤十载苦，冲寒冒雨五更班。肯将富贵如沙砾，岂视民生若草菅。酒史续成真乐地，倾壶自可驻颓颜。
辛酉初春偶思閒中之乐遂成八律犹龙与文衣诗有夜雪打空廊君诗在何处之句文衣和之余步其韵·其一
作者：魏裔介
朝代：清
体裁：五言绝句

夜雪打空廊，梅花窗外冷。寒香初放时，高韵何人领。
过傅掌雷太史晓园
作者：魏裔介
朝代：清

自有沧洲意，潇然三径清。藉花能醉客，坐树不妨莺。著述淹风雨，交游念死生。浊醪君不惜，一晤一回酲。
过傅掌雷太史晓园
作者：魏裔介
朝代：清
体裁：五言律诗

自有沧洲意，萧然三径清。藉花能醉客，坐树不妨莺。著述淹风雨，交游念死生。浊醪君不惜，一晤一回酲。
过定兴拜杨椒山墓
作者：魏裔介
朝代：清
体裁：五言律诗

何世无龙比，哀君王佐姿。孤坟留易水，碧血黯荒祠。正气无今古，招魂有岁时。白沟旧战垒，樵径野风吹。
过新乐观伏羲台浴儿池
作者：魏裔介
朝代：清
体裁：五言律诗

万古真元气，常钟至圣身。龙图开道奥，鸟迹佑斯人。野色空池绿，荒台晚树春。遗经有卦象，俯仰尽经纶。
过栾武子祠怀古
作者：魏裔介
朝代：清
体裁：七言律诗

有客冲炎到古台，凄凉祠宇使人哀。风摇麦陇留残粒，案缺炉烟有败灰。大陆东瞻水欲涸，太行西望翠成堆。归来重检丘明传，谁是当年侨肸才。
迟友人不至·其一
作者：魏裔介
朝代：清
体裁：七言绝句

南望思乡不可归，清宵有梦尚依依。遥思昔日登高处，古树寒烟雁正飞。
迟友人不至·其二
作者：魏裔介
朝代：清
体裁：七言绝句

朝来飞雨洒层城，便有幽思满画楹。黄花裛露谁为侣，怅望白云秋色平。
述怀·其一
作者：魏裔介
朝代：清
体裁：七言律诗

终古云山一望中，幽栖常欲蹈冥鸿。兴亡世事同蕉鹿，得失虚名付楚弓。莲社岂能邀靖节，醉乡且自效无功。年来高卧层台下，静对春花几树红。
述怀·其三
作者：魏裔介
朝代：清
体裁：七言律诗

筑室郊原好阅耕，每逢野老较阴晴。丹砂未就陶弘景，醉饮还同阮步兵。鱼鸟依人洵可乐，烟霞遁世本无争。偶然拂枕青苔上，惟见云间白鸟横。
述怀·其二
作者：魏裔介
朝代：清
体裁：七言律诗

寥落荒城赋索居，天涯知已各纷如。祖鞭应让时先著，蒋径终当手自锄。浇我愁烦无似酒，益人神智莫如书。牙签尽展琅函秘，草满池塘花发初。
述怀·其四
作者：魏裔介
朝代：清
体裁：七言律诗

迩来何地可埋忧，惟有西山志胜游。草木秋深多欲老，云霞岁晚不曾收。忽惊时序飞蓬鬓，暂托歌呼对酒筹。试向五成陌上望，平原禾黍正油油。
追送田髴渊
作者：魏裔介
朝代：清
体裁：五言律诗

数日劳鞅掌，怅然君远行。飞蝗残晚稼，积雨黯秋城。前路龟山蔽，孤舟吴月并。华屋有醴酒，谁与听啼莺。
追送赵友沂中翰
作者：魏裔介
朝代：清
体裁：五言律诗

鞅掌真多事，蹉跎愧玉山。名文华日月，孝节动乡关。湘水孤帆阔，广陵旧业閒。连城知国宝，大雅伫君还。
送乔文衣归里
作者：魏裔介
朝代：清
体裁：五言律诗

爱尔悲歌士，官卑志不违。闻鸡提剑舞，秉烛惜花飞。春促燕山月，青归泜上薇。著书满石室，伯玉正知非。
送刘淇瞻侍御归葬
作者：魏裔介
朝代：清
体裁：五言律诗

契阔情何限，衔哀肠断时。因君风木感，切我蔚蒿思。望望丹旌远，行行白马嘶。永怀他日梦，应在坯山陲。
送卫邰孙请告归里
作者：魏裔介
朝代：清
体裁：七言律诗

闻君卜筑景明前，带雨看耕负郭田。辞去劳人愁岁月，好寻秋水旧云烟。谷城高隐留黄石，洛下狂吟醉乐天。野老不疑同海鸟，新诗佳句可能传。
送友人南归
作者：魏裔介
朝代：清
体裁：五言律诗

山色犹如晋，游人欲向吴。轻鲦浮浅渚，高鸟下平芜。澹澹秋云没，荒荒白日徂。乱峰戴古驿，征马正踟蹰。
送友人归里
作者：魏裔介
朝代：清
体裁：七言律诗

一片孤帆问潞河，华筵惆怅意如何。诗才雅步西园后，侠气争如北海多。怀橘深情辞上国，思莼胜事在烟萝。清时正藉天人策，未许桐江理钓蓑。
送友人白青玉归
作者：魏裔介
朝代：清
体裁：五言律诗

故园一片月，相照共生平。俭岁无忧色，山田惟力耕。床头留旧酿，世事尽浮名。余亦明年去，閒看春草生。
送友人白青玉归
作者：魏裔介
朝代：清

故园一片月，相照共生平。俭岁无忧色，山田惟力耕。床头留旧酿，世事尽浮名。余亦明年去，闲看春草生。
送叶眉初之任贵州司理
作者：魏裔介
朝代：清
体裁：七言律诗

将行频酌碧香醪，风雨燕山念子劳。国本罗施人貌异，川连铜鼓瘴云高。祥刑渐可敷文教，辟地于今重铠曹。神骏何须愁伏枥，天涯欣遇九方皋。
送吴秋林之江宁
作者：魏裔介
朝代：清
体裁：七言绝句

八月秋风红树稠，扁舟一叶下扬州。情知不为封侯梦，载母聊为五岳游。
送堵乾三归无锡
作者：魏裔介
朝代：清
体裁：七言律诗

为许知交仗剑游，尧墟历历见平丘。乡思常忆仲由米，旅食时登王粲楼。上苑文章甘小试，五陵裘马若浮沤。东南水旱频年甚，路过䢴江起暮愁。
送宫紫玄归广陵
作者：魏裔介
朝代：清

秋尽寒山出，羁人不可留。剑光冲暮雨，霜气冷征裘。蓟北黄金贵，淮南桂树幽。送君从此去，濯足大江流。
送宫紫玄归广陵·其一
作者：魏裔介
朝代：清
体裁：五言律诗

秋尽寒山出，旅人不可留。剑光冲暮雨，霜气冷征裘。蓟北黄金贵，淮南桂树幽。送君从此始，濯足大江流。
送宫紫玄归广陵·其二
作者：魏裔介
朝代：清
体裁：五言律诗

出处关千古，君归意若何。酒徒燕市散，海色广陵多。世事怜刍狗，吾生爱薜萝。草堂春雨足，莳药养天和。
送张东山年兄参藩江宁
作者：魏裔介
朝代：清
体裁：五言律诗

雪里惊分手，离筵一放歌。吴江枫色冷，燕岫暮云多。诗卷应常寄，松风梦自过。六朝馀胜迹，北眺尽寒波。
送张螺浮掌科请告归里
作者：魏裔介
朝代：清
体裁：七言律诗

人物今称姚宋俦，浓花晴日起离愁。宦情潇洒浮云在，世事风波江水流。谏草常留旌折槛，新诗独赋忆披裘。伯牙台上琴声远，何处蒹葭一叶舟。
送彭士报归归德并怀宋牧仲
作者：魏裔介
朝代：清
体裁：五言律诗

千里时相忆，鱼书意若何。士穷侠骨在，金尽酒颜酡。鄗上悲歌旧，梁园风雅多。衰年惜老友，谁与醉烟萝。
送徐元文
作者：魏裔介
朝代：清
体裁：七言律诗

仙才帝简重鹓班，天目霜松幸得攀。清论久因风月峻，高怀常为水云閒。思亲正喜归元直，署纸终教待景山。乡国山川莫遍览，迟君飞旆侍龙颜。
送李光宸给谏终养
作者：魏裔介
朝代：清
体裁：五言律诗

君奉高堂去，白云归路长。瓦桥漫野水，花屿度春光。青琐桐阴寂，皂囊谏草藏。容城居最近，著述莫相忘。
送杨悔庵之河南
作者：魏裔介
朝代：清
体裁：七言律诗

病肺无能问酒杯，闻君南下意悠哉。燕台秋雨连山急，淮海孤帆向日开。畚锸十年劳补筑，节宣千里救凶灾。平江胜事非难继，八月涛声漫溯洄。
送杨犹龙年丈赴晋臬
作者：魏裔介
朝代：清
体裁：五言律诗

十载称良友，胡为四牡騑。无言何用赠，有泪欲同挥。出处既如此，文章宁遂微。芳名各自保，庶其芰荷衣。
送王康侯归瘿陶时考中翰失意
作者：魏裔介
朝代：清
体裁：五言律诗

同学登枢要，君成汗漫游。世方轻鸑鷟，吾自重骅骝。春草斜阳路，荒原野渡舟。潜夫遗论在，仰止足藏修。
送王思龄归合肥
作者：魏裔介
朝代：清

长安有客思山桂，挂席秋风潞河汭。边城一雁正高飞，爽气澄霞雨新霁。忆昨承恩衣绣衣，太仓充溢鼠雀稀。六军白粲满区釜，君王玉馔有光辉。左省高资重廷阙，特简清秩班卿月。入告我后尽嘉谋，退食委蛇无请谒。江上云山梦里来，知君肝胆几徘徊。金樽满酌不辞醉，茫然清兴使人哀。君不见八公仙去空山色，濡须之水流不息。功成方可拂衣去，莫到淮南忘蓟北。
送王成公归江宁
作者：魏裔介
朝代：清
体裁：五言律诗

春日买归舟，高斋雪夜留。云山从此远，书剑几番愁。屿舫闻佳话，秦淮拟胜游。他年相忆处，明月照芦沟。
送王雪麓之凤阳
作者：魏裔介
朝代：清
体裁：七言律诗

辟疆曾共论新文，结绶弹冠气不群。为有皇华星作使，可怜青眼望中分。轺星疑带行山色，桂楫犹沾大陆云。淮甸疮痍今未息，好将民隐奏吾君。
送申凫盟归干平
作者：魏裔介
朝代：清
体裁：五言律诗

结茅洺水上，韵骨自珊珊。缝掖惊皇甫，噫歌避伯鸾。诗名燕市噪，樽酒夜灯寒。白雪空山里，何人歌猗兰。
送秦留仙检讨请假归无锡
作者：魏裔介
朝代：清
体裁：七言律诗

潞水澄明一碧流，锦帆人在木兰舟。诏书下殿萦公绪，才子临江继少游。座有青𫀆非剑侠，槛依红树是高秋。惠岩幽处泉渟洌，安得从君汗漫游。
送简文选督学江南
作者：魏裔介
朝代：清
体裁：七言律诗

使节初开说范阳，天书遥拜紫薇郎。横江万里秋天雁，孤月千山夜杵霜。驿路几回萦铁瓮，松杉依旧绕铜梁。太平文物推南国，会看金鱼赐建章。
送胡世其归赞皇
作者：魏裔介
朝代：清
体裁：古风

子为大贤后，郊外有名园。赐书蒲邺架，十载闭柴门。披褐来都下，相见多嘉言。言亦何所道，但云山中好。白云幂庭除，花落常不扫。闻之怡余颜，忽复伤怀抱。岁寒凋万物，今已生春草。五行暗铄人，盗之而使槁。若不豁双瞳，金石焉能保。子归待竹林，明月纷浩浩。余将拂衣去，抱瓮以终老。
送苏文昌同年会试不第回闽
作者：魏裔介
朝代：清
体裁：七言律诗

眉山仙史号裁云，牛女星精应是君。客路七千歌剑蒯，鸡林廿载著鸿闻。明珠待剖终无价，綵笔生花自有芬。愧我荐贤乏启事，上林空羡马卿文。
送董良合罢归
作者：魏裔介
朝代：清
体裁：五言律诗

怀君非以禄，归去岂夷犹。楚水春烟暖，吴山翠色稠。歌诗空正始，采药问丹丘。好息垂天翼，扶摇万里游。
送薛行坞请假归省
作者：魏裔介
朝代：清
体裁：七言律诗

大雅雄文继两京，思亲遄发事南征。十年烽火乡园梦，一日斑衣菽水情。绿野窗虚泉气涌，行山翠动晓云生。相期蚤赴承明直，莫向深岩采落英。
送许傅岩请告归里
作者：魏裔介
朝代：清
体裁：五言律诗

直节中朝著，兵机阃外闻。息心甘入道，挂席已离群。诗老浣花法，才高月旦分。百泉多隐逸，怀古共慇慇。
送谭舟石赴榆林
作者：魏裔介
朝代：清
体裁：七言律诗

五原秋色近如何，疋马西从天外过。玛瑙谷边烟火少，鸳鸯湖上雪霜多。囊携珠玉才难比，匣有干将发未皤。莫叹短衣劳跋涉，知君指日贵鸣珂。
送辩若弟归里·其一
作者：魏裔介
朝代：清
体裁：五言律诗

薄俗耻高隐，归与竟若何。寒云起涿鹿，秋色满滹沱。执手声中泪，离觞醉复歌。乘时方努力，中岁易蹉跎。
送辩若弟归里·其二
作者：魏裔介
朝代：清
体裁：五言律诗

梁鸿入越日，季子游燕时。为客谁青眼，还家是白眉。分金何足语，树德莫如滋。尚愧姜家被，摇摇念故篱。
送韩康海还内丘
作者：魏裔介
朝代：清
体裁：七言绝句

又向芦沟桥畔行，潇潇时雨洒春城。床头周易还携去，望断蓬山茜友生。
送高念东请告归里
作者：魏裔介
朝代：清
体裁：五言律诗

澹然无世虑，秋雨茂陵人。偶尔华簪脱，何妨药裹亲。青山好曳杖，新月漫垂纶。旧有丹丘侣，应同卧草茵。
送黄于石之峄县
作者：魏裔介
朝代：清
体裁：七言律诗

长房仙杖忽东行，鸡肋微官岂恋名。漫诧飞凫辞帝阙，要观出日问沧瀛。书携素问孤舟远，政有循良竹马迎。采药名山曾有约，留君清话到深更。
选唐诗清览集作
作者：魏裔介
朝代：清
体裁：古风

鸿濛启元运，灵淑钟人纪。喜起肇赓歌，风雅隆周祀。汉魏有升降，六朝多靡绮。卓哉贞观君，世济擅厥美。磊磊富琼枝，宁独杜与李。历下重格调，竟陵采幽旨。遥遥古人心，笙竽若隔耳。大道已旷邈，浇气顾莫止。镇以中和音，万物返其始。
邓元昭邀看海棠于慈仁寺
作者：魏裔介
朝代：清
体裁：七言律诗

尘劳谁解惜春花，萧寺寻芳日已斜。翠叶竞扶香国锦，浓英密簇赤城霞。十年潦倒同杯酒，三月疏狂问异花。向晚莫疑妃子睡，风流曾许是仙葩。
邯郸少年行
作者：魏裔介
朝代：清
体裁：古风

邯郸少年良家子，轻裘肥马平千里。拒守朱仙曾突阵，大战凌河身未死。时移事去何纷纷，易水燕山大纛屯。负米何曾逢李白，有策不得献吾君。君不见今日交情薄，五侯七贵自相索。以兹抱犊西山游，欲将仙人大药求。梦回明月寒灯夜，犹忆射雉三十头。
野鸡铺
作者：魏裔介
朝代：清
体裁：七言律诗

寒飘觱发动秋波，终古风流与恨多。荒冢鱼灯沉宝玉，平原马首跃金戈。天心混混蠡探海，客路茫茫公渡河。起舞闻鸡成底事，不如青笠伴渔蓑。
金鱼池上
作者：魏裔介
朝代：清
体裁：五言律诗

晴日游芳沼，凭栏歌有台。锦鳞冲小艇，幽鸟哢疏槐。山远云常没，堤平水自回。忧时空洒泪，对酒欲停杯。
铜雀妓·其一
作者：魏裔介
朝代：清
体裁：古风

阿瞒负雄才，生平实多恧。峨峨漳水滨，华屋充罗縠。卖履与分香，遥望西陵哭。何如燕昭王，金台为士筑。
铜雀妓·其二
作者：魏裔介
朝代：清
体裁：古风

繐帐围雕栏，美人颜如玉。诸侯多俘囚，犹苦不知足。白日速阴风，管弦尚调曲。不见汉天子，一妻遭囚辱。
闻贺伯玉移居石窝铺有感
作者：魏裔介
朝代：清
体裁：五言律诗

何处逃魑魅，石窝可卜居。盟心甘白水，避世有蜗庐。一径山樵喜，半床花气虚。幽栖吾素志，欲共种园蔬。
除岁
作者：魏裔介
朝代：清
体裁：五言律诗

雪霁风犹𦂳，柴门闭寂寥。典衣供吏檄，沽酒话清宵。除岁无侲子，迎新有柏椒。诗人寻伴侣，吾道未全消。
雨中柬武进羊随庵·其一
作者：魏裔介
朝代：清
体裁：七言绝句

读罢文安百卷诗，忘言更欲去支离。遥知钟过白云后，梦绕江南花雨垂。
雨中柬武进羊随庵·其二
作者：魏裔介
朝代：清
体裁：七言绝句

连朝雨色润芳畴，尽洗炎飙翠欲流。谁念招提羊处士，芭蕉声里一灯秋。
雨后林间闻莺
作者：魏裔介
朝代：清
体裁：七言绝句

雨歇花香草倍青，如簧巧啭入林坰。此声原不同丝竹，惟许幽人陌上听。
雪后怀环极魏都谏
作者：魏裔介
朝代：清
体裁：五言律诗

世事荣枯见，人情陵谷纷。青山久念我，白雪尚惭君。曝背分朝旭，书灰共夜分。灞桥何处是，高卧惜离群。
霜露变岁云暮耳目所触无非凄切音容之遗每形梦寐枕上率成不觉其哀·其二
作者：魏裔介
朝代：清
体裁：五言律诗

怙恃悲双失，凄凉独此身。飘风拂素枕，孤月冷松筠。尚愧皋鱼死，徒伤孙绰神。嗟哉乘化者，松梓自为邻。
题刘公㦷手卷
作者：魏裔介
朝代：清
体裁：七言绝句

不向人间食唾馀，空山读尽五车书。百泉烟水依然在，何必终身卧草庐。
题平子远母冯氏节孝
作者：魏裔介
朝代：清
体裁：古风

黄鹄歌声夜未央，燕山越水道路长。瘿陶佐治淳且良，以德化民比仇香。清风两袖惟空囊，三女一子泣他乡。梦魂飘缈度关梁，泪流洒血染衣裳。数卷蠹鱼遗青箱，孤儿成立不复僵。春日零露秋严霜，屡试不第归路忙。卞和哭玉荆山阳，六走长安乞诗章。扫门曳裾上华堂，自咏新什声琅琅。汇粹风雅满缥缃，如金石兮如琳琅。我续列女阐幽光，得此配之祀膻膷，贤母孝子家世昌。
题画
作者：魏裔介
朝代：清
体裁：七言绝句

青山一片紫霞堆，红树桃花相间开。应是天台迷去路，不教刘阮出云来。
颜常山祠
作者：魏裔介
朝代：清
体裁：七言绝句

孤城血战捍边陲，一死常留万古祠。若解时平崇义士，蜀川安得见旌旗。
馈龚芝麓涞酒和韵
作者：魏裔介
朝代：清
体裁：七言律诗

易州城下黄金台，流水酿为竹叶醅。御苑莺啼犹闭户，晚春花落且衔杯。登楼屡欲哀王粲，衣綵方思戏老莱。文献中朝推雅望，五湖烟艇可能回。
高斋读易
作者：魏裔介
朝代：清
体裁：五言绝句

四圣绍心易，秦人不敢焚。若会先天意，何须龙马文。
高梁桥在西直门外桥西有王墓
作者：魏裔介
朝代：清
体裁：七言律诗

㵳泬已非修褉日，高梁桥下水空流。白鸥漠漠连天去，宫柳毵毵入座浮。堤畔琳宫馀赑屃，路傍新冢是王侯。春明扰扰终成梦，欲共安期泛十洲。
龙槐宴集
作者：魏裔介
朝代：清
体裁：七言绝句

好友何人足论心，高槐荫绿夕阳深。传觞坐对西山色，雄辩由来庆盍簪。
龟虽寿
作者：魏裔介
朝代：清
体裁：乐府曲辞

神龟虽寿，块然一物。龙德变化，超然罗蔚。委蛇委蛇，与时偕宜。孔光则诈，黄石可师。达人之理，彭殇一视。隤然任运，哀彼代匮。幸甚至哉，歌以咏志。
丙午春日同柴巨公游龙门
作者：魏裔讷
朝代：清

蹇裳蹑石磴，缓步入高云。晋国千峰断，秦川一岭分。行人冰上渡，浊浪树边闻。杯酒携良友，相看日欲曛。
石佛寺
作者：魏裔讷
朝代：清

梵宇开何代，钟声峭壁间。高楹基趁石，古佛像因山。萍水攀僧话，烟云荡客颜。残碑经岁月，风雨欲成斑。
过金陵
作者：魏裔讷
朝代：清

鸡鸣山外大江流，迢递孤城暮霭浮。六代遗宫余乱草，千年王气委荒丘。青溪花落春将老，翠柳莺啼麦欲秋。往事不须频怅望，铜驼自古恨难收。
夔门
作者：魏裔鲁
朝代：清

峡连数百里，日月隐重峦。彩鹢狎惊浪，轻帆下急滩。山回神女庙，水绕武侯坛。形胜今犹在，伤心望永安。
山居
作者：魏裔鲁
朝代：清

十丈丹梯百尺溪，绿杨村在众峰西。松门日暖眠花鸭，藓径云深护竹鸡。卷幔远山青未了，携觞嫩草碧初齐。幽居最喜无尘事，时有春禽隔树啼。
白草桥
作者：魏裔鲁
朝代：清

青山两岸合，白草一溪斜。驿路桥边树，烟村嶂外家。石梯堆积雪，铁锁控流沙。役赋多愁苦，遥闻每叹嗟。
雨淋铃
作者：魏裔鲁
朝代：清

銮舆出狩幔宫围，栈阁铃声夜雨霏。寂寞昭阳谁奏曲，梨园觱篥有张徽。
马道
作者：魏裔鲁
朝代：清

削嶂通烟雾，攀萝曲径扪。银沙走石壁，雪浪漱云根。老树垂松子，寒溪长竹孙。停骖邮舍晚，愁绝听啼猿。
三清殿联
作者：魏谦升
朝代：清
体裁：联

广殿启通明，高捧五云香案；层霄仰宗动，来朝群帝珠旒。
出海观音龛联
作者：魏谦升
朝代：清
体裁：联

香象奉金仙，杰阁凌云，日丽中天通上界；烟霄骞铁凤，华钟度水，风回大海引慈航。
和姚燮《同曹德馨高学淳过魏谦升西斋饮致爽台三章》·其一
作者：魏谦升
朝代：清
体裁：五言律诗

草堂人日近，幽寂似江村。新酒熟开瓮，故人来款门。看山新翠活，洗研墨云昏。坐久湖风善，都忘钓石温。
和姚燮《同曹德馨高学淳过魏谦升西斋饮致爽台三章》·其三
作者：魏谦升
朝代：清
体裁：五言律诗

相送上金台，骅骝道路开。诗名春草重，吉语杏花来。飞雨清樽湿，离亭风笛哀。瑶林共珠树，期尔出尘埃。
和姚燮《同曹德馨高学淳过魏谦升西斋饮致爽台三章》·其二
作者：魏谦升
朝代：清
体裁：五言律诗

替写罗浮照，春从腕底知。古香生茧纸，疏影媚风漪。泽尔诗书气，称他冰雪姿。咏梅还折柳，才见又相离。
挽胡敬联
作者：魏谦升
朝代：清
体裁：联

三百辈杏林并冕，三万签芸署编摩，衡鉴识冰心，文苑有人同涕泪；廿一科东观楷模，廿二载西湖师表，簪缨联宝树，新宫无憾作神仙。
斋联
作者：魏谦升
朝代：清
体裁：联

古来才大难为用；老去诗名不厌低。
望湖楼联
作者：魏谦升
朝代：清
体裁：联

三十里湖镜峰屏，擪笛可无人坐月；廿八字雨珠云墨，凭阑依旧水如天。
灵卫庙联
作者：魏谦升
朝代：清
体裁：联

南宋三忠，古社枌榆隆报赛；西湖半壁，大招风雨降神灵。
花神月老祠联
作者：魏谦升
朝代：清
体裁：联

廿四风吹开红萼，悟蜂媒蝶使，总是因缘，香国无边花有主；一百年系定赤绳，愿秾李夭桃，都成眷属，情天不老月长圆。
藏经阁联
作者：魏谦升
朝代：清
体裁：联

芬诵旃檀，深入华严文字海；函尊榆欓，兼赅菩萨圣贤心。
见山阁联
作者：魏谦升
朝代：清
体裁：联

喜无多屋宇；幸不碍云山。
丁巳元日侍班候贺雪中口占
作者：魏象枢
朝代：清

骨瘦筋衰六十翁，班行犹自缀群公。无才祇觉君恩重，揣分安能国计充。民力艰难愁鬓里，天心仁爱雪花中。朝家自有真刘晏，早济三军奏捷功。
剥榆歌
作者：魏象枢
朝代：清

黄沙日暮榆关路，烟火尽绝泥寒户。路旁老翁携稚儿，手持短铁剥榆树。我问剥榆何所为，老翁倚马哽咽悲。去岁死蝗前死寇，数十村落无孑遗。苍苍不恤侬衰老，独留余生伴荒草。三日两日乏再饘，不剥榆皮那能饱。榆皮疗我饥，那惜榆无衣。我腹纵不果，宁教我儿肥。嗟呼此榆赡我父若子，日食其皮皮有几。今朝有榆且剥榆，榆尽同来树下死。老翁说罢我心摧，回视君门真万里。
十月二日出都承诸公郊饯
作者：魏象枢
朝代：清

去国心难恝，徘徊马首迟。真逢宵旰主，况际太平时。老病天应鉴，行藏世不疑。二疏千载盛，薄劣又重追。
哭魏昭华先生
作者：魏象枢
朝代：清

昔年乍去身犹健，昨夜空伤万里魂。海上鳄鱼骄白日，庭前鵩鸟下黄昏。遗书暗洒孤臣血，垂死仍衔故国恩。最是圣朝容直谏，许君骸骨葬平原。
巡行过北平登孤竹堂望夷齐庙有感
作者：魏象枢
朝代：清

孤竹何崔巍，两裔高千古。仰止梦魂间，有怀常欲吐。安得陟山巅，瓣香头一俯。告我希圣心，难济苍生苦。凛凛对简书，汗下浑如雨。此行负朝廷，愆尤何日补。遥望乞神灵，相助驱豺虎。滦水自无波，澄清在畿辅。
李恒岳妻兄自蔚来访喜而赠之
作者：魏象枢
朝代：清

握手东庄一载余，劳君远过旅人居。晚年难得同心侣，夜话如看太古书。顾我廉名承义重，于今言路报恩疏。祇应早晚归休去，莫累高贤更拮据。
甲申闯贼陷宁武关周总兵战死
作者：魏象枢
朝代：清

大呼高帝出城闉，三百年来此一身。帐下投醪多战士，军前拔帜是孤臣。裹尸不愧真男子，擐甲曾闻有妇人。若使将军犹未死，彗芒那敢近中宸！
自题联
作者：魏象枢
朝代：清
体裁：联

欺人如欺天，毋自欺也；负民即负国，何忍负之。
赠乔文衣
作者：魏象枢
朝代：清

数年惊宦海，无日不高吟。冰雪幽人气，琴书侠士心。世情添白发，交谊冷黄金。留客坐山月，床头话古今。
赠归允肃
作者：魏象枢
朝代：清

曾因一面识端人，实践躬行事事真。不愧榜中名第一，公门收尽上林春。
送汤荆岘学士巡抚下江
作者：魏象枢
朝代：清

秀才任天下，仁者体万物。物逸而我劳，分内不遑惜。昔日侍讲筵，天子重经术。今日守封疆，帝心特简出。江南风甚嚣，江南民甚绌。维风道先倡，爱民蠹先黜。吾性秉真刚，无欲谁能屈，但得百姓欢，安问权要怫。余也愧衰残，十弊口难述。临歧赠一言，怀抱慎忧郁。
再叠韵呈季贶
作者：魏锡曾
朝代：清

独立谁胜众嫭哗，壁弓真已动杯蛇。梦中识路一知己，海内藏书凡几家。岂有恩仇连将相，苦教门第占清华。多君豪气犹畴昔，不似寒林瑟缩鸦。鸣玉犹增坛坫哗，哲人处世玩龙蛇。顾厨俊及兹多口，粤宋燕秦岂一家。党籍无碑刊茂叔，琅嬛有地辟张华。劝君勤校五千卷，遮莫秋林噪鹊鸦。
再叠韵呈季贶·其一
作者：魏锡曾
朝代：清

独立谁胜众嫭哗，壁弓真已动杯蛇。梦中识路一知己，海内藏书凡几家。岂有恩仇连将相，苦教门第占清华。多君豪气犹畴昔，不似寒林瑟缩鸦。
再叠韵呈季贶·其二
作者：魏锡曾
朝代：清

鸣玉犹增坛坫哗，哲人处世玩龙蛇。顾厨俊及兹多口，粤宋燕秦岂一家。党籍无碑刊茂叔，琅嬛有地辟张华。劝君勤校五千卷，遮莫秋林噪鹊鸦。
叠韵柬赵总叔
作者：魏锡曾
朝代：清

六旬阿母陷虎口，嗟我妇子日聚首。披缁耻就窣堵波，静俟鬼伯歌《薤歌》。鹃啼血出不可拭，乌鲗遭风仍吐墨。横流何止叹王尼，楚词那敢希唐勒。昆仑琵琶俗学驯，更受要道知无因。通儒愿勿作奇士，舌挢群惊秦越人。
弃妇吟
作者：魏锡曾
朝代：清

女子惮远适，临别常依依。忆昔妾来此，掩泪牵母衣。朝别父与母，夕见姑与舅。区区一寸心，生死为君妇。采桑起执筐，洗手归作羹。三岁靡室劳，归宁且未遑。归宁且未遑，嗣君适远道。晨昏贱妾侍，颇谓妇窈窕。吁嗟泰山阿，长松萦女萝。吁嗟彼何人，中乃施斧柯。东家有贤女，鸳鸯新结侣。人生实有命，伤余何妒女。木落无还枝，妇弃无还期。但祝舅姑寿，妾请从此辞。念君隔两地，思君落双泪。妾去君心伤，愿君遣情累。褰裳登长途，回首见小姑。小姑哽不语，无力回嫂车。
徐杭舟中
作者：魏锡曾
朝代：清

朔风起林莽，凛冽吹人衣。归舟日将夕，但见黄叶飞。卧看水中影，绿树还依依。波旋影零乱，荡漾烟痕微。遥天积层雪，远山衔落晖。寒鸦没平野，群鸭归村扉。寓目即成趣，当此心忘机。有客荷樵立，吾为歌采薇。
瑞安道中
作者：魏锡曾
朝代：清

山椒聊税驾，竟日雾迷漫。我有穷途哭，人嗟行路难。叱牛怜子母，对竹觊平安。苦羡庞眉叟，茅檐春酒欢。
书怀
作者：魏阀
朝代：清

客居偷岁月，户外听寒砧。看竹身无力，寻僧雨又深。十年双白发，万事一孤琴。此意如何语，松溪夜夜心。
吴柳塘寓汉阳郎官湖太白祠东邀余饮酒
作者：魏阀
朝代：清

太白祠东访柳塘，倾尊促膝话偏长。是湖久幻为城郭，此地翻疑作夜郎。两部新诗开混沌，千年后死著文章。楼船偪上心加雪，莫使浮云咏凤凰。
重修黄鹤楼成
作者：魏阀
朝代：清

鹤楼重建镇江东，画栋依然插碧空。玉笛《梅花》新夜月，金沙芳草旧春风。乘云羽客名还在，卖酒人家姓不同。此日登临舒醉眼，烟波淡荡夕阳中。
雨宿白衣庵赠却尘上人
作者：魏阀
朝代：清

郁苕高锁木兰隈，座借镫王静室开。江鹤掠回盟野梦，钵龙飞去触天雷。梵销急雨桃花涨，魂绕层巅金阙苔。卧觉风幡心与动，就中谁可惠能才。
幕中春日
作者：魏际瑞
朝代：清
体裁：七言律诗

细柳春高苑树低，军门无事日长时。风吹桃李沾裘带，影动旌旄落砚池。别有参军能说剑，何人退贼解题诗。唐朝杜牧明徐渭，文采风流洵可儿。
庚子仲夏送季弟之广
作者：魏际瑞
朝代：清
体裁：五言律诗

荔枝今已过，何事欲南游。雨落百城暗，寒生六月秋。世宁多赵尉，秦尚有穰侯。客子幸无恙，归来看蒯缑。
江头别
作者：魏际瑞
朝代：清
体裁：七言绝句

白石山过紫石山，鸬鹚滩下鲤鱼滩。山山连接滩滩急，游子南行何日还！
沔县诸葛公庙
作者：魏际瑞
朝代：清
体裁：七言律诗

沔水东流日向西，武侯祠庙背江湄。鞠躬有象真王佐，宁静如神实帝师。且受书生今一拜，不嫌名士古相知。请看一统华夷日，可似三分汉贼时。
禾上山庄
作者：魏际瑞
朝代：清
体裁：七言律诗

松萝水竹石经门，山纪人居别一村。木道参差骑涧过，水舂清劲隔林闻。尧无帝力余耕凿，秦有逃民自子孙。戈甲纷纷满天地，我来应愧德璋文。
秋风豪士歌
作者：魏际瑞
朝代：清
体裁：古风

秋风一夜秋空发，星斗无声山欲拔。何人对此独欣然，一啸风前动眉发。古来豪士心不平，声名为重身家轻。十年磨剑光铓动，万里从军意气生。斗酒青天夜击铁，天涯大地同明月。丈夫得意死单于，安能荣辱分胡越。君不见赵有平原魏信陵，东西南北皆闻名。蛾眉骏骨尽乐事，岂论成城与倾城。
诸葛公墓
作者：魏际瑞
朝代：清
体裁：七言律诗

定军山下柏蒙茸，旷古精诚在此中。三尺孤坟犹汉土，一生心事毕秋风。孙曹未灭成何世，天地无知丧此公。千载伤情惟杜宇，年年啼血树头红。
送邹坤初归山东
作者：魏际瑞
朝代：清
体裁：五言律诗

超然台上客，九月客燕台。白玉何为者，黄金道可哀。风尘沧海尽，烟树穆陵开。为约今归去，明年还更来。
金山
作者：魏际瑞
朝代：清
体裁：七言律诗

大江东下海门宽，万里奔流激箭湍。不信山从水底出，却疑身在画中看。龙窝灯火千株动，蜃气楼台一点寒。谁道风波不可涉，风波危处却平安。
闽幕送友人北归
作者：魏际瑞
朝代：清
体裁：五言律诗

元子威名重，奇章礼数宽。参军能喜怒，书记尚平安。北极由来远，东风分外寒。好花零落尽，醒眼不堪看。
题厕联
作者：魏际瑞
朝代：清
体裁：联

成文自古称三上；作赋于今过十年。
题张穆画鹰
作者：魏际瑞
朝代：清
体裁：五言律诗

为见宣和笔，因怀子美诗。英雄今属汝，神骏想当时。枯树风霜饱，平原雉兔肥。画中犹矫顾，不肯立垂枝。
于忠肃祠
作者：魏麟徵
朝代：清

当年天子已蒙尘，中外安危寄此身。首建一言存社稷，独鸣孤掌定君臣。丹心纵死还如铁，碧血长埋未化磷。千载湖山留正气，不须涕泪洒松筠。
人棠驿叠韵
作者：魏麟徵
朝代：清

人到棠阴忆古溪，春烟芳草驿亭西。海滨仙客骑黄鹤，天未孤臣访碧鸡。道路但留残碣在，风流谁许岘山齐？几看卧辙攀辕处，半是鸠形鹄面啼。
捕蝗
作者：魏麟徵
朝代：清

捕蝗捕蝗人簇簇，蝗飞蔽天引其族。扬旗击鼓乱敲钲，奔走如狂沸山谷。炎肌雨汗肠雷鸣，取蝗一斗当斗粟。幸不入境驱邻封，彼亦天民忍遭酷！谁云蝗多不食苗，苗食垂尽到草木。复闻修德能弭灾，非止蝗生宜早扑。
短歌行和杜韵
作者：魏麟徵
朝代：清

寒日影黄云半白，天涯莽莽未归客。边隅何日可罢兵，几处转输瘁邦伯。羽林夜发秦关道，共言河陇居民好。甲骑经过悉备餐，喜看踱踏天山倒。
蛮子朝
作者：魏麟徵
朝代：清

蛮子朝，澎湖内附平红毛。占城诸国尽输贡，西洋人已联官曹。琉璃泛海七日迅，册使曾颁新敕印。世子就学陪臣从，赐得衣冠供馔盛。复有安南久臣服，黎氏王封莫氏蹙。往来遣使与讲和，分疆各守漓江曲。百蛮接踵梯航趋，奇貌诡饰累译殊。我愿殿绘《豳风》诗，不绘唐时《王会图》。
送儿彪之沅江
作者：魏麟徵
朝代：清

我已无亲侍，儿行又远亲。萧疏千里外，去住一家贫。水阔风帆健，霜高候雁新。沅兰芳可佩，极目楚江滨。
量移曲靖叠韵
作者：魏麟徵
朝代：清

闻道滇行过五溪，炎荒万里夜郎西。峰回铁锁沉金马，路入篁林隐竹鸡。青草烟中菰米烂，黄茅瘴里稻花齐。侧身南望愁堪绝，况复猿声万壑啼。
万松岭
作者：鲁一同
朝代：清

万松争一门，石角走磕磕。阴飙中呺嘑，翔阳避在外。巉岩栗虎豹，天光忽破碎。亭午山气合，尊灵万方会。低偃张幕帟，高褰树旌旝。仿像绛节临，家历鸾声哕。混合青冥中，风涛一世界。旁径缘萦纡，红墙宛襟带。未必飞仙驻，去鸟入已隘。拊膺起叹嗟，圣有垂堂戒。
周止安画册为周莲亭大令赋
作者：鲁一同
朝代：清

周子才如马脱羁，指挥百怪风雨驰。奇文巨册弃满簏，长枪硬箭森陆离。有时作画爱雕刻，十日一水五日石。大穷元气细秋豪，写罢茫茫自嗟惜。学书颇重包慎伯，端已而外画无敌。记挥老泪托生平，梦里伤心汉水声。十五年中事反掌，包老亦作辞家行。幽冥万古负两友，戎马余生恋升斗。即看一发是青山，那得扁舟同白首。湘潭文孙颇爱奇，扬州肆市偶得之。朅来云台中，昂首赋新诗。三磊吞混茫，九龙拖威夷。金牛玉女望不极，别峰幽岩森蔽亏。玩弄丈人松，颠倒翠屏姿。画悬在壁诗在口，以画配诗左合右。天生神物有同归，包老大字妙奇魗。夜深星月下中庭，山鬼入户秋镫青。琼花梅岭事荒忽，断缣遗墨嗟飘零。乃知二老真精灵，往事独说无人听。来朝高挂云帆去，海天无际穷追寻。
忆长安旧游
作者：鲁一同
朝代：清

左掖门边垂柳枝，金河桥上影离离。晚来风起千官散，正是宫莺欲下时。酒楼高敞傍仙寰，虎观龙膏指顾间。谁识青袍一年少，满斟金爵看西山。
忆长安旧游·其一
作者：鲁一同
朝代：清

左掖门边垂柳枝，金河桥上影离离。晚来风起千官散，正是宫莺欲下时。
忆长安旧游·其二
作者：鲁一同
朝代：清

酒楼高敞傍仙寰，虎观龙膏指顾间。谁识青袍一年少，满斟金爵看西山。
明月
作者：鲁一同
朝代：清

明月非春水，如何满地流。离离出海峤，盎盎注金沟。花露时翻鹊，风江有去舟。移愁拌看汝，扶影傍南楼。
昔游
作者：鲁一同
朝代：清

昔游莽迢递，今望独苍茫。落日见孤隼，惊风吹大荒。蛟龙秋改窟，鸿雁夜违霜。搔首歌《哀郢》，鲸波万里长。
春晓斋中作
作者：鲁一同
朝代：清

东方犹冥冥，禽声在高树。却看檐际白，已照屏间素。群动尚未作，微梦忽已去。因悟人生初，淡然无百虑。起看庭中条，零落满朝露。青春若可留，吾与尔同趣。
登岱至一天门作
作者：鲁一同
朝代：清

朝曦苏万峰，绛气横百里。海色动衣裾，松风半天水。天路初坦夷，地脉闇隆起。安识置身高，俯首城郭是。微茫汶阳田，历落明堂址。麻鞋登封路，万古吾身始。徘徊出阊阖，龙虎宛夷俟。云知开辟年，树识汉唐祀。百岁纷旦暮，九霄方尺咫。发轫历华嵩，浩荡何穷已。
登马陵
作者：鲁一同
朝代：清

马陵一小山，远势有千里。横略大东来，下饮昆仑水。三月山气发，青天镜无滓。擂鼓拜玉皇，阊阖焕丹紫。百神俨冠佩，群龙翊阶戺。上陈霸王略，下诉斯民否。昏昏楚汉来，红尘闹白蚁。呜呼粪土臣，清泪泻如驶。古井塞海眠，修鳞蜕精髓。万事合变化，浑沌何年死。道人骨皮乾，微茫记甲子。苦说唐年树，安知今谁是。登高迫暮景，乾坤有高视。不从赤松游，腥膻徒为尔。
蟋蟀
作者：鲁一同
朝代：清

岂有声难定，缘知听未真。苦将阶下意，说与梦中人。风露初侵夜，星河欲向晨。玉墀他日好，亦未称间身。
赠周生
作者：鲁一同
朝代：清

袑衣谁家郎，银鞍骑大马。新从河朔来，血战太行下。主帅丹旐归，脱身就里社。妖氛缠牛斗，江介无片瓦。将母岂不遑，豺狼嗥中野。怪子何淹留，清泪堕杯斝。欢场易荒忽，扁舟实潇洒。落日照行营，长淮哀湍泻。赠言尚慎旃，古道今已寡。
送人南游寄题金山寺
作者：鲁一同
朝代：清

泉是中泠好，楼从北固分。送君风瑟瑟，相忆水沄沄。僧腊逢残雪，江晴见断云。远公如借问，为诵《北山文》。
题徐子容少府溪山垂钓长卷
作者：鲁一同
朝代：清

南宗平远穷纤秾，北宗莽苍堆高空。营丘华源不复作，江山万古谁清雄。国初萧生声隆隆，近来独数徐髯工。髯也十二弃雕虫，十五十六远从戎。南极沈黎西甘松，宝刀杀贼不快意。一官手版今在钟，雁门马邑连云中，翁昔佐郡骖花骢。蔚州官舍簿领少，但餐山绿扶孤筇。日斜吏散坐小阁，千山万水来心我。吴缣百端墨百挺，突兀四壁生华崧。三年归卧建陵月，倏忽骑马摩苍穹。幽州四月天多风，九门翠幰骄游龙。宣南小邸日扃鐍，冰槃堆案樱桃红。我来窥户正磅礴，十指幻出千芙蓉。今之二图尤惨淡，其一似仿山樵翁。溪山垂钓大不易，扁舟忽送江流东。四十年来鸟过目，却忆快马弯长弓。狐关雪岭几万里，晚看镜水磨青铜。思君不见愁枯桐，片帆欲动蛟龙宫。梅梁禹穴今何在，渺渺青山一去鸿。
五溪吟
作者：鲁之裕
朝代：清

朝餐洪港开林笋，午酌黔阳出土芹。一部宫商泉灌石，千层图画岫栖云。酒帘晚带江烟动，渔火遥将夜色分。屈宋不逢山水寂，教人空自挹灵芬。
咏锦鸡
作者：鲁之裕
朝代：清

彩羽争鸾凤，雕笼饫稻粱。见珍翻见困，语语怨文章。
武当篇
作者：鲁之裕
朝代：清

洪濛惨竭青黄力，削凿嵚岩簇鳌极。芙渠攒矗厚坤心，王子磨针开道域。明皇奉教靡黄金，范像镕宫冠绝岑。斗垣峻级仞十万，磴道钩绳凌井参。足底云缨亘辟阖，岳渎畿圻纷？飒。太和元气郁氤氲，拱揖飞仙承问答。振衣一啸雷崩轰，冉冉梯霞达玉京。八宫二观遍游历，三十六庵群送迎。胜朝金碧贱于土，陬澨琳宫不胜数。武当美丽甲寰中，如林丰碣丛荒宇。从来不朽唯曰三，德功今属琪园龛。块间名业露晞日，布金匹士隆高谈。巘原陟降别有以，不向曹溪掬香水。质成虞芮尊片言，乃亩乃宣乃疆理。瞪目沧桑指一弹，铦锋待截情渊澜。松下鼋蛇轻绿骨，真人那在层霄巅。
武当篇
作者：鲁之裕
朝代：清
体裁：古风

洪濛惨竭青黄力，削凿嵚岩簇鳌极。芙渠攒矗厚坤心，王子磨针开道域。明皇奉教靡黄金，范像镕宫冠绝岑。斗垣峻级仞十万，磴道钩绳凌井参。足底云缨亘辟阖，岳渎畿圻纷𦆻飒。太和元气郁氤氲，拱揖飞仙承问答。振衣一啸雷崩轰，冉冉梯霞达玉京。八宫二观遍游历，三十六庵群送迎。胜朝金碧贱于土，陬澨琳宫不胜数。武当美丽甲寰中，如林丰碣丛荒宇。从来不朽唯曰三，德功今属琪园龛。块间名业露晞日，布金匹士隆高谈。巘原陟降别有以，不向曹溪掬香水。质成虞芮尊片言，乃亩乃宣乃疆理。瞪目沧桑指一弹，铦锋待截情渊澜。松下鼋蛇轻绿骨，真人那在层霄巅。
赐金园感赋
作者：鲁之裕
朝代：清

赐金园里百花深，独客支筇可意寻。露竹半含春晓泪，雪蕉孤卷岁寒心。双溪印月思持鉴，一径飞泉想沛霖。尤惜老梅生远谷，未随桃李艳芳林。
门联
作者：鲁之裕
朝代：清
体裁：联

两间东倒西歪屋；一个南腔北调人。
黄鹤楼联
作者：鲁之裕
朝代：清
体裁：联

到来径欲凌风去；吟罢还思借笛吹。
秋夜客怀
作者：鲁仕骥
朝代：清

人生远离苦，最苦秋夜阑。况我孱弱息，终年背乡关。悠悠日复日，会当何时还。时至气候变，得毋衣裳单。衣单固足念，所期日加餐。皓月照庭隅，徙倚生感叹。寒蝉号高树，蟋蟀吟罗帏。此时凉风起，萧萧入深闺。君子远行役，悠悠我心思。容华不足念，但感久别离。舟行愿无波，车行愿无泥。驱车望乡邑，岁晏当来归。
秋夜客怀·其一
作者：鲁仕骥
朝代：清

人生远离苦，最苦秋夜阑。况我孱弱息，终年背乡关。悠悠日复日，会当何时还。时至气候变，得毋衣裳单。衣单固足念，所期日加餐。皓月照庭隅，徙倚生感叹。
秋夜客怀·其二
作者：鲁仕骥
朝代：清

寒蝉号高树，蟋蟀吟罗帏。此时凉风起，萧萧入深闺。君子远行役，悠悠我心思。容华不足念，但感久别离。舟行愿无波，车行愿无泥。驱车望乡邑，岁晏当来归。
寄潘伟修孝廉
作者：鲁克恭
朝代：清

隔山山不高，隔水水不深。山水自渺渺，怀君空有心。亭间阒无人，明月挂高林。仿佛见美髯，履綦不可寻。斗酒有异香，孤桐有好音。不见玉山颓，谁复理瑶琴。
韩信钓台
作者：鲁克恭
朝代：清

垂钓自严濑，高风属后来。假王空自大，真主岂无猜。走狗论功业，藏弓失将才。涕零滩上士，匪直为君哀。
和兰岑客中感怀
作者：鲁兰仙
朝代：清

四望浮云蔽远山，一身惆怅荻芦间。洪流尚未安徐甸，宛马何由入汉关。万里风烟人去远，三秋明月鸟飞还。思亲况是兼忧国，知道愁多鬓易斑。独夜楼头怅成华，秋来无处不堪嗟。雁惊远浦离人梦，霜落孤村处士家。曲院风寒人尽散，虚堂帘卷月初斜。凭栏更惜篱前菊，枝叶萧疏尚有花。
和兰岑客中感怀·其一
作者：鲁兰仙
朝代：清

四望浮云蔽远山，一身惆怅荻芦间。洪流尚未安徐甸，宛马何由入汉关。万里风烟人去远，三秋明月鸟飞还。思亲况是兼忧国，知道愁多鬓易斑。
和兰岑客中感怀·其二
作者：鲁兰仙
朝代：清

独夜楼头怅成华，秋来无处不堪嗟。雁惊远浦离人梦，霜落孤村处士家。曲院风寒人尽散，虚堂帘卷月初斜。凭栏更惜篱前菊，枝叶萧疏尚有花。
咏怀
作者：鲁兰仙
朝代：清

盈盈高山草，寂寂幽壑兰。春风非有异，地卑长岁寒。我来采薇蕨，对此空吁叹。安得有仙术，移之向层峦。日夕游园中，有鸟西北来。飞飞林木间，欲栖久徘徊。鸟栖尚徘徊，人情岂无猜。所以富春翁，不共汉尘灰。
小娥别余三载矣近颇不见消息再寄长句
作者：鲁兰仙
朝代：清

出门怅何适，满目尽芳草。不见故人来，惟见春花老。春花几度藏月多，别时容颜今如何。忆昔香车驾初枉，握手中庭秋月朗。幽蛩啼歇寒霜飞，野风四起群木响。我心此时悲蹉跎，君未知之呼我歌。我歌一曲君戚戚，徘徊为之三叹息。自从君归长别离，春秋燕雁更代飞。几折垂杨无所赠，倚遍碧桃总相思。相思出向清溪头，溪上飞花逐水流。
溪上曲
作者：鲁兰仙
朝代：清

溪头日落寒鸦悲，往来溪上攀杨枝。溪小无声杨枝堕，游鱼穿波花满舸。回首东山月半竿，水天苍茫一色寒。但见暝色千里来，随人直上高楼端。芦荻萧萧风又起，夜深落叶落不止。
荒村
作者：鲁兰仙
朝代：清

荒村何所见，茅屋两三椽。人语白云外，秋来黄叶边。野光吹落日，海气接长天。仰首飞鸿度，凄凄亦可怜。
述梦
作者：鲁兰仙
朝代：清

独夜隐几卧，梦落湘江浦。湘水去悠悠，伫立浑无语。忽闻波涛声，疑是洞庭渚。仿佛黄陵庙，明妆俨二女。江水东流深，君山自终古。临风启《九辩》，清泪落如雨。梦魂忽归来，卷上湿几许。
野望
作者：鲁兰仙
朝代：清

天末风初起，苍茫落日时。海云翻大壑，山木堕寒枝。穷野归鸦急，高原去马嘶。那堪当暮景，黄叶更离离。
风雨篇
作者：鲁兰仙
朝代：清

春风习习，春雨丝丝。出门四顾，小草离离。风雨无情，草尚随时。人生有志，而不相知。嗟尔君子，何其多疑。非君子疑，世路易迷。岂如草木，萋萋无私。感此之故，令我心悲。白云渺渺，志在崇山。非如流水，回环人间。泉流胡择，云意难攀。
挽张之洞联
作者：鲁士简
朝代：清
体裁：联

勋名留晋粤江湖各省，仁声德政，四夷共仰南皮，旋闻身入秉钧，首编订宪纲法典，七万里白人虎视，方虞孤掌之难鸣，窃欣风度如常，立看事竣九龄，金鉴永垂唐相国；渊博匹顾阎毕阮诸公，经济文章，一代咸尊北斗，洎至权操管部，益提倡旧学新知，五千年苍圣鸿猷，将辟全球而广布，那料天心不吊，转瞬谥隆两字，芳徽近嗣左湘阴。
商妇篇记汝阳事
作者：鲁曾煜
朝代：清

问妾何人妇，商家执巾■。枯杨生其梯，亦自称连理。前年贩洞庭，今岁粜吴市。妾尝处空闺，独宿鲜娣姒。妾貌苕之荣，妾心水之止。东邻何少年，自矜冠玉美。妮词致黄金，新声挑绿绮。为妾谢少年，越礼禽行耳。庭前雪皑皑，江上石齿齿。石坚不可泐，雪净不可滓。付命朱丝绳，妄念君休矣。
临虚亭感作
作者：鲁武茂
朝代：清

一笠空亭我独登，关山四望绕层层。浮云蔽日迷三楚，黄叶吟风下二陵。心事不堪嗤狡兔，世情只可问青蝇。平芜毛血都凡鸟，拟化临虚侧目鹰。
诸葛菜
作者：鲁琢
朝代：清
体裁：七言律诗

诸葛大名垂万古，新蔬小品荐三春。即今雨露含孚甲，想见风云阅苦辛。禹贡匦同茅酒重，周南菹及鹿腝陈。平生温饱原无志，如圃行厨又试新。
咏齐山葛仙米
作者：鲁瑸
朝代：清
体裁：七言律诗

万颗圆珠本化工，每随泉水出无穷。昔闻勾漏悬崖下，今见齐安绝涧中。石髓何须数王烈，松腴空自羡乔同。仙家风味从兹辨，试与居人话葛洪。
采石登太白楼
作者：鲁璜
朝代：清
体裁：五言律诗

翠螺岚气合，浩荡大江流。此日宜城客，来登最上头。青莲老居士，高咏托层楼。今古不相接，长歌怀旧游。
岁暮归舟
作者：鲁笔
朝代：清
体裁：七言律诗

雪霁澄江放晚霞，轻帆一路系梅花。情堪适处忘为客，意不如时悔别家。夜冷羡人煨榾柮，月明何处听琵琶。也知此后春风近，其奈愁多鬓已华。
题马湘兰墓两首·其一
作者：鲁笔
朝代：清
体裁：七言律诗

叶飘难禁往来风，未肯输怀向狡童。画到兰心留素素，死依僧院示空空。知音卓女情虽切，薄幸王郎信不终。一点怜才真意在，青青竹节夕阳中。
题马湘兰墓两首·其二
作者：鲁笔
朝代：清
体裁：七言律诗

绝世英雄寄女妆，荆家曾说十三娘。年来文士动相挤，始识伊人不可忘。零露似薰香豆蔻，百花想见绣衣裳。平生除拜要离冢，到此才焚一瓣香。
芗城
作者：鲁绍连
朝代：清

孤城如斗酌溪滨，极望茫茫一黯神。废垒烟空栖白骨，寒芜日落吊青磷。何来越子三千甲，只负田横五百人。岂有桃源堪避世，几村烟水尚迷春。
姑孰怀古
作者：鲁继曾
朝代：清
体裁：七言律诗

采石临江翠影高，金牛曾此出洪涛。桃花水涨刚三月，杨柳堤深试一篙。烛怪有人燃角带，泛舟无客著宫袍。昔贤已去情何限，静对春流首重搔。
古曾赠今人
作者：鲁蕡
朝代：清

长绳系落日，潜从根九渊。如何将微丝，至意深缠绵。忆君不相识，见君情转戚。十年抱夙悃，涕泗横君膝。谁谓南山鸟，枉就北山罗。梦眼凄心魂，蝴蝶相经过。殷勤托芳素，赠君合欢褥。合欢那所量，团扇洁如玉。岂期浮萍草，转作杨花飞。嫦娥窃无药，三五愁云欺。宛转复宛转，春风吹发短。忍复摧烧之，留此明人眼。金刀莫剪爪，剪爪爪痕枯。出门莫振衣，振衣绝衣裾。衣带日以宽，离怀日以永。当户疑有人，愁见庭树影。肃肃西征鸿，洋洋东逝鱼。为君前致词，努力筹良图。良图诚所愿，长夜何时旦。愿将身化石，从此填银汉。
岁晏行
作者：鲁蕡
朝代：清

岁晏朔风百忧集，步出东门西门入。桁上无衣囊无钱，妻孥何用苦煎急。自从师兴官帑虚，公私坐困枯鱼泣。水衡少府仰屋愁，变通改铸聊取给。法权轻重递减半，重者当百轻当十。一当百十官与民，民转输官官怒嗔。通风哑板目色新，官局沙汰何其频。且如南河币用楮，吏俸兵粮皆赐予。龙文宝印空镂错，一纸千钱谁给汝。乌乎四海愁风尘，朝法暮制徒纷纷。长沙谏铸流千载，谁是当今痛哭人？
独坐
作者：鲁蕡
朝代：清

独坐愁无赖，苍天不肯晴。邻鸡都一哭，尊酒且三更。太息庭芳烂，生憎檐溜倾。蹉跎兵甲外，伏枕泪交横。
题似山五云山房
作者：鲁鸿
朝代：清

竹径高台出，层轩四面开。千秋亭上酒，五月笛中梅。远水环山尽，晴云带雨来。苍茫烟柳积，琐屑乱莓苔。步屟春风里，闲花到处香。轻云过水湿，残月下山凉。路失遗樵辨，林深古寺藏。扶筇能济胜，潘岳鬓毛苍。
题似山五云山房·其一
作者：鲁鸿
朝代：清

竹径高台出，层轩四面开。千秋亭上酒，五月笛中梅。远水环山尽，晴云带雨来。苍茫烟柳积，琐屑乱莓苔。
题似山五云山房·其二
作者：鲁鸿
朝代：清

步屟春风里，闲花到处香。轻云过水湿，残月下山凉。路失遗樵辨，林深古寺藏。扶筇能济胜，潘岳鬓毛苍。
和渔笙岁暮即事元韵
作者：鲍临
朝代：清

万物纷纭录计然，扫除赖有笔如椽。惊闻巷口催年鼓，赢得床头押岁钱。好客都归诗社里，苦吟闲寄酒炉边。明朝记是新春日，影事从教算旧年。
久不得都中书
作者：鲍之兰
朝代：清

帘帷风暖暮春初，与古相亲与俗疏。几帙残篇尘短榻，半峰晴翠落衡庐。愁同溪水流难定，心似窗蕉卷未舒。沙鸟群飞空惹恨，何时钓得锦鳞鱼。
登木末楼有作
作者：鲍之兰
朝代：清

狠石千年指旧名，孙刘霸业若何成。平原牧马秋游猎，古木惊风夜整兵。天际帆樯沙屿迥，云中台殿暮烟轻。微生有幸恣游览，木末楼高坐晚晴。
台城路·咏瓶菊
作者：鲍之芬
朝代：清

十风九雨重阳过，秋光更饶篱菊。败叶阶除，疏桐院落，秀色一天霜足。推黄熨绿。自不为春华，不因寒肃。野韵幽芳，独开迟暮避尘俗。书窗分取一束。称诗怀浓淡，瓶水新掬。瘦影离披，清灯暗月，添写屏山六幅。翛然溪谷。伴楚客狂吟，陶家清福。爪擘霜螯，冷香沁樽醁。
台城路·感怀
作者：鲍之芬
朝代：清

梦中冉冉韶华度，情怀迥非畴息。命也如何，时哉不与，底事十年为客。人情阅历。叹火暖冰寒，自怜心迹。莫怪东风，岭梅枝各向南北。真言不醒顽石。纵诗书千卷，何用今日。庸福如人，虚名老我，半世穷愁消得。青衫泪湿。恨瑟柱添胶，琴材被炙。厚薄前因，料难增寸尺。
台城路·病中答方采芝
作者：鲍之芬
朝代：清

芳兰秀菊馨香换，难禁异乡羁旅。卧病心情，惜花时节，牵惹愁酲离绪。佳人别去。恨湘水湘云，将伊留住。昨日南风，锦鳞江上寄新句。莺花堪占吟谱。甚屈原歌辨，宋玉词赋。熨去清漪，裁成瘦月，别是采珠俦侣。知音几许。得怀袖长存，沉疴如愈。何日春归，梦中惊杜宇。
国香·题九畹芝兰图
作者：鲍之芬
朝代：清

湘岸遗馨。托芳根九畹，尺幅丛生。素枝自摇绿叶，色秀香贞。只合松筠为友，更吹来、林下风生。何须畏霜雪，馥郁长依，谢傅阶庭。墨痕凝蕙露，写苔苍藓碧，秋芜春荣。放怀楚客，千古犹寄幽情。可是西风江上，尚依稀、杜若芳汀。瑶琴乍成曲，鹤唳长空，石濑泠泠。
如梦令·忆燕
作者：鲍之芬
朝代：清

红杏枝头春吐。不定班班社雨。轻暖又轻寒，总把归期耽误。何处何处。悄立珠帘绣户。
帘钩
作者：鲍之芬
朝代：清

眉痕掩映雾绡空，曳影抛烟近绮丛。一角斜牵犀划水，半规疑堕月留弓。莫惊鱼钥伤春后，镇锁虾须病酒中。谁见杏花栏槛里，徘徊欲上怯东风。分明擘破玉连环，钗股还敲玳瑁弯。有意参差邀半面，无心舒卷任双鬟。空闺似掷流黄速，隔院频窥屈戌閒。不锁芳春偏锁恨，一声惊恐隔蓬山。
帘钩·其一
作者：鲍之芬
朝代：清
体裁：七言律诗

眉痕掩映雾绡空，曳影抛烟近绮丛。一角斜牵犀划水，半规疑堕月留弓。莫惊鱼钥伤春后，镇锁虾须病酒中。谁见杏花栏槛里，徘徊欲上怯东风。
帘钩·其二
作者：鲍之芬
朝代：清
体裁：七言律诗

分明擘破玉连环，钗股还敲玳瑁弯。有意参差邀半面，无心舒卷任双鬟。空闺似掷流黄速，隔院频窥屈戌閒。不锁芳春偏锁恨，一声惊恐隔蓬山。
沁园春·题陈夫人遗照
作者：鲍之芬
朝代：清

芳草池塘，绿荫阶除，清和暇时。有膝前爱子，牵衣问字，闺中博士，习礼明诗。暖律调莺，新声啭凤，贤母由来即令师。韶华暮、对东君怊怅，忍赋将离。人生百岁难期。最寒暖、中年费护持。叹华胥短梦，霜兰坐萎，春晖寸草，风树含悲。合浦明珠，空梁夜月，应有安仁百首词。瞻遗照、羡千秋彤管，一代蛾眉。
消寒十咏 临江仙 其一 糊窗
作者：鲍之芬
朝代：清

故纸窗棂风雨破。几日嫌寒，不敢临窗坐。数幅云笺功力大，糊来顿使寒威挫。从此书灯添夜课。爱惜灯花，不怕风吹堕。三五银盘虽隔个，相扶梅影分明过。
消寒十咏 临江仙 糊窗
作者：鲍之芬
朝代：清

故纸窗棂风雨破。几日嫌寒，不敢临窗坐。数幅云笺功力大，糊来顿使寒威挫。从此书灯添夜课。爱惜灯花，不怕风吹堕。三五银盘虽隔个，相扶梅影分明过。夏日常抛，冬时更恋。炎凉颠倒殊纨扇。年年熨贴绽重缝，春晖肠断馀衣线。经纬须分，元黄自辨。绨袍故好何心羡。黑貂虽敞志犹存，牛衣未必长贫贱。广庭满贮三冬日。重檐梅蕊香初炙。帘幕向阳开。曦晖入户来。丹心原自暖。不为红轮转。遍体沐恩光。春生荆布香。裘敞山肩叠，惟拥诗肠热。宝鸭温香不敌寒，更榾柮、金炉爇。酒暖香芬烈，茶熟烟凝结。旋贮阳和虚室春，凭它一尺门前雪。帘幕朔风寒，冻结毫如刺。定国安邦不用伊，何必锋芒利。暖气借吹嘘，渐转融和意。墨沈方浓酒正酣，挥洒龙蛇势。窗南砚北。凛凛冰坚石。脆质难凭敲凿力。炉火温黁微炙。融融暖玉生烟。东风冻解春先。顷刻香腾墨海，何能荒我良田。勺贮寒江。瓢倾冻雪，火活铜珰。蟹眼翻圆，松涛响彻，一桁烟萦。萌芽岕片争清。泛碧乳、泉甘露馨。暖沁诗脾，浓消酒渴，七碗春生。酝酿糟仙学杜康。生嫌味烈熟尤芳。银屏金鼎谙时煮，黄菊青梅别样香。寒可敌，醉堪乡。不愁斗费十千偿。需时惯把貂裘换，风雪床头一瓮藏。山光白。山光白衬天光黑。天光黑。沉沉远水，玻璃冻墨。羔裘粘满花魂魄。芒鞋印满人踪迹。人踪迹。高低路径，杖藜须策。梦里香生处，窗前月到时。晴檐鸟语报南枝。定有咏花人已、得先期。残雪逡巡踏，清风料峭吹。清溪曲处小桥欹。一树寒葩掩映、出疏篱。
消寒十咏 卜算子 其五 呵笔
作者：鲍之芬
朝代：清

帘幕朔风寒，冻结毫如刺。定国安邦不用伊，何必锋芒利。暖气借吹嘘，渐转融和意。墨沈方浓酒正酣，挥洒龙蛇势。
消寒十咏 思佳客 其八 煮酒
作者：鲍之芬
朝代：清

酝酿糟仙学杜康。生嫌味烈熟尤芳。银屏金鼎谙时煮，黄菊青梅别样香。寒可敌，醉堪乡。不愁斗费十千偿。需时惯把貂裘换，风雪床头一瓮藏。
消寒十咏 眉峰碧 其四 围炉
作者：鲍之芬
朝代：清

裘敞山肩叠，惟拥诗肠热。宝鸭温香不敌寒，更榾柮、金炉爇。酒暖香芬烈，茶熟烟凝结。旋贮阳和虚室春，凭它一尺门前雪。
消寒十咏 菩萨蛮 其三 曝背
作者：鲍之芬
朝代：清

广庭满贮三冬日。重檐梅蕊香初炙。帘幕向阳开。曦晖入户来。丹心原自暖。不为红轮转。遍体沐恩光。春生荆布香。
消寒十咏 踏莎行 其二 补裘
作者：鲍之芬
朝代：清

夏日常抛，冬时更恋。炎凉颠倒殊纨扇。年年熨贴绽重缝，春晖肠断馀衣线。经纬须分，元黄自辨。绨袍故好何心羡。黑貂虽敞志犹存，牛衣未必长贫贱。
消寒十咏 风蝶令 其十 寻梅
作者：鲍之芬
朝代：清

梦里香生处，窗前月到时。晴檐鸟语报南枝。定有咏花人已、得先期。残雪逡巡踏，清风料峭吹。清溪曲处小桥欹。一树寒葩掩映、出疏篱。
百字令·题骆佩香秋灯课女图
作者：鲍之芬
朝代：清

井梧秋劲，敞风疏露堪，尘空碧落。机杼初停勤荻训，一卷书抽故橐。蕙质方柔，焦心独展，幽抱怜闺阁。令师贤母，凤雏清和孤鹤。休怨伯道无儿，中郎今有女，堪承家学。习礼明诗应不愧，舅氏宾王姓骆。宝婺光寒，蓼莪篇掩，吹彻江城角。琴台音窅，清灯辛苦纱幕。
百字令·题鲍邱送别图
作者：鲍之芬
朝代：清

天高海阔，任翱翔尘外，白鸥黄鹤。蓦地西风吹客袂，湖上莼鲈曾约。枫染林丹，葭飞渚雪。帆挂斜阳脚。蓬窗挥手，碧空烟净云薄。遥忆邱水潺湲，叔牙山好，在根盘枝错。西晋东川多慷慨，一叶天涯重落。十载乡心，三秋归梦，想故窝安乐。飞鸿目送，素衣怊怅京洛。
秋夜闻笛
作者：鲍之芬
朝代：清

风薄湘帘露气侵，碧云满地散桐阴。高楼倚月谁家笛，客馆惊秋此夜心。塞雁清音应共听，江梅旧韵不堪寻。中宵引领浑无寐，况有萧萧万井砧。
绮罗香·题同里许翁双美图
作者：鲍之芬
朝代：清
体裁：词

竹抱孙枝，桐垂美荫，人在小山幽处。写出秋心，水镜倒沉天宇。劳旧梦、世外烟霞，品新诗、闲中风趣。问仙居、丁卯桥边，姓名更续昔时许。
明珠双换白璧，还似娇梅倩杏，紫云红雨。玉管金炉，消遣慧烟香缕。正好是、公子归来，莫漫言、诗人老去。斗轻盈、燕燕莺莺，嫩凉生白苎。
绮罗香·题同里许翁双美图
作者：鲍之芬
朝代：清

竹抱孙枝，桐垂美荫，人在小山幽处。写出秋心，水镜倒沉天宇。劳旧梦、世外烟霞，品新诗、闲中风趣。问仙居、丁卯桥边，姓名更续昔时许。明珠双换白璧，还似娇梅倩杏，紫云红雨。玉管金炉，消遣慧烟香缕。正好是、公子归来，莫漫言、诗人老去。斗轻盈、燕燕莺莺，嫩凉生白苧。
绮罗香·题杏楼晓妆图
作者：鲍之芬
朝代：清
体裁：词

中酒高楼，卖花小巷，一枕春眠初醒。镜里惺忪，双脸断霞还晕。约纤腰、一幅云拖，扫眉黛、二分月印。待妆成、簪上红香，露痕浓染鬓云润。风番吹已过半，杨柳青青不隔，天涯芳信。料峭馀寒，十二阑干休凭。仅关心、莺踏铃声，似相识、燕窥帘影。自娇憨、生小无愁，画梁延素颈。
绮罗香·题画眉图
作者：鲍之芬
朝代：清
体裁：词

玉镜鸾新，晶帘燕悄，朝露袭人兰气。欲效当年，京兆闺房韵事。入时宜、最要长蛾，喜宫样、匀分八字。占风流、石黛南都，生花妙笔殷勤试。春风吹上眉妩，掩映明眸皓齿，花钿云髻。浅笑轻颦，流盼更添娇媚。临瘦月、波剪秋痕，带远山、柳舒晴翠。祝相庄、鸿雁长齐，孙曾同寿介。
菩萨蛮·寄长姊
作者：鲍之芬
朝代：清

别君江上舒梅萼。思君旅邸秋萧索。塞雁又南飞。羁人何日归。愁心题不得。没个量愁尺。消瘦对黄花。应知我怀家。
贺新凉·七夕词，侯心斋调秀亭作也，予依韵和之
作者：鲍之芬
朝代：清

梧井凉生矣。喜天上、绛河不隔，一痕秋水。衣薄五铢应耐冷，绝胜人间罗绮。看鹊驾、遥联雁齿。独倚西楼寻句冷，恰灯前袖得云笺至。传韵语，良宵尔。那堪客里兼愁里。向天涯、瓣香遥祝，陈瓜荐李。试问长生秋殿里，多少浓情艳思。都记取、宫纱红字。缥缈空传金钿盒，令人间、长恨频歌此。谁更见，蓬莱使。
贺新凉·叠韵再和
作者：鲍之芬
朝代：清

逸句花生管。赋离居、西风落叶，乡心自遣。红豆从来多写怨，总是啼春莺燕。谁画出、碧天凉汉。一片宫商云外度，顿铅华洗尽筝琶掩。屈宋后，词人见。赏心此夕还谁羡。想姮娥、白团扇底，佳期暗判。抛掷流黄机上锦，十二阑干倚遍。也分领、客怀一半。何日秦楼联彩凤，续箫声、共待银河绚。画屏暖，人无倦。
踏莎行·坐月
作者：鲍之芬
朝代：清

翠幕风单，晶屏月堕。一番凉思中秋过。素娥高处不胜寒，合来伴我明窗坐。砧杵频催，更筹暗和。丁丁搅得声无那。料应别梦又难成，兽炉龙脑添些个。
踏莎行·春日有怀
作者：鲍之芬
朝代：清

芳草池塘，秋千院落。旧游回首浑如昨。东风吹梦各天涯，诗怀酒兴萦离索。归计迢遥，音书耽搁。春来春去闲帘幕。青梅结子燕营巢，一年又负花前约。
金缕曲·和韵题问秋图
作者：鲍之芬
朝代：清

何处秋深矣。望汀洲、萧萧芦苇，秋应在水。雪正纷披霞错落，秋在枫林散绮。漱泉石、秋声迸齿。摇落江南杨柳岸，送燕山九月披裘至。饶逸兴，云乡尔。有斜阳处西风里。小桥横、琴樽逐谢，奚囊从李。秋色二分馀几许，秋满寒山诗思。正杖倚、推敲一字。秋也何心秋著色，更宜人、浓淡谁为此。青女力，霜华使。
风蝶令·题春园扑蝶图
作者：鲍之芬
朝代：清

石藓侵裙碧，苔花印屐微。西园桃李惜芳菲。暗恼无情胡蝶、送春归。似梦犹迷草，寻香故绕衣。逡巡把扇怕惊飞。要扑一双粉本、画屏帏。
扬州湖上迟月
作者：鲍之蕙
朝代：清

试镫风细夜潮平，曲岸维舟待月生。垂柳和烟欹水影，乱鸦如雨入林声。山桥客散车尘定，画舫镫红鼓吹清。却忆板舆花里过，湖光应识旧时情。
晚烟
作者：鲍之蕙
朝代：清

夕阳才下远峰颠，漠漠平芜起暮烟。度水一痕疏复密，随风千缕断还连。花间杂雾迷归鸟，柳外和云锁客船。最是沧江收钓处，溟濛无际晚晴天。
清娱阁晚眺怀佩芳妹
作者：鲍之蕙
朝代：清

空阶微雨过，高阁销烦暑。虹影驾长桥，崩云乱烟屿。畦蛙阁阁喧，归鸟喈喈语。徘徊动远情，尺素经年阻。忆昔垂髫时，深闺日为侣。欣看案上书，倦织窗间杼。细字写红蕉，新词题白苎。星霜催鬓发，聚散消时序。怅望竟何如，落霞际沙渚。
历游三山大悲诸寺
作者：鲍之钟
朝代：清

山深趣不穷，寺古荒亦妙。我来值秋晚，霜叶红如烧。径曲遂幽寻，峰明宜远眺。坡陀上下竺，历落东西庙。白塔出青林，红亭围碧沼。苍黄非一状，岩壑各争峭。崦外递钟声，云中闻语笑。兴余留不尽，佳处求其要。返景入空林，濛濛子规叫。
广陵中秋待月
作者：鲍之钟
朝代：清

竹西高馆坐披云，霁少阴多客思纷。秋到此时刚一半，月从何处得三分。镫残别馆和烟湿，叶走空阶杂雨闻。似有箫声桥畔路，酒阑惆怅杜司勋。
晚抵彭城渡河
作者：鲍之钟
朝代：清

乱山行欲尽，落日大河横。水长频移渡，堤高半掩城。黄楼迷处所，白塔最分明。暝色沙桥路，弓衣数骑行。
暮抵潭柘寺
作者：鲍之钟
朝代：清

峰峰带夕阳，倏已落山背。参差楼殿影，远山藤萝外。沿缘白石湾，豁开青莲界。郁然松桧深，金刹山门大。撞钟千指集，洗钵诸天会。遂登般若坛，一览众峰最。暝色到来迟，苍崖犹可绘。寻幽非易竟，日夕亦云愒。一觉到僧床，潺潺枕边濑。
沅陵七夕同德树堂江上夜坐
作者：鲍之钟
朝代：清

天涯此何夕，斜月一钩闲。共坐清沅上，回瞻碧汉间。鱼龙潜泽国，镫火动江关。竟夜看云度，双星带楚山。
赠严冬友
作者：鲍之钟
朝代：清

淮南秋杪见飞鸿，萍梗无端接远风。海内有情吾辈在，天涯多病几人同。殷勤酒盏违官阁，珍重吟笺托钓筒。柳色已残梅信早，凭谁折寄慰匆匆。丁卯桥边旧有村，维舟相访值黄昏。客愁近转山阴棹，乡梦遥连白下门。云暗西津分雁影，月明南浦失潮痕。林宗此日方游艺，剪韭何人共夕飧。
赠严冬友·其一
作者：鲍之钟
朝代：清

淮南秋杪见飞鸿，萍梗无端接远风。海内有情吾辈在，天涯多病几人同。殷勤酒盏违官阁，珍重吟笺托钓筒。柳色已残梅信早，凭谁折寄慰匆匆。
赠严冬友·其二
作者：鲍之钟
朝代：清

丁卯桥边旧有村，维舟相访值黄昏。客愁近转山阴棹，乡梦遥连白下门。云暗西津分雁影，月明南浦失潮痕。林宗此日方游艺，剪韭何人共夕飧。
题谢芗泉侍御金焦放舟图
作者：鲍之钟
朝代：清

谢公只爱东山住，未识金焦两点青。何似称诗狂御史，相将放棹古中泠。天空铙吹惊秋籁，波静鱼龙避使星。我自菰蒲惭旧隐，十年孤负草堂灵。
严濑
作者：鲍作雨
朝代：清

故人极富贵，先生恒守贞。坐钓澹众虑，非沽高尚名。我今返旧庐，澄波濯尘缨。山共莫相笑，泷水知予情。
归咏
作者：鲍作雨
朝代：清

我来定海游，不唾定海井。晨衙炯周防，夕柝集深省。孤傲笑难降，参咨恧多幸。晶晶海色澄，斤斤军行整。山光入北牖，仿像羲皇境。衰眊怪善忘，老懒苦便静。遗响流逵鸿，遁迹随野黾。还往桂花时，弥年信俄顷。忆昨飓母飞，摧绝估樯影。急雨倾天河，十日余凉冷。才觉宿疾廖，且喜尘事屏。无睡神亦恬，微吟宵转永。
桐江舟中
作者：鲍作雨
朝代：清

水向西汉人向东，今年光景昔年同。红镫画舫游天上，翠嶂云岚落镜中。峡转骇翻三尺浪，月明稳挂一帆风。劳劳尘鞅谁能脱，羞见羊裘垂钓翁。
鹭屿吟寄京华故人
作者：鲍作雨
朝代：清

鹭屿嶷立南海中，奔腾决莽来天风。层岩峭壁势飞动，訇如万马声行空。昨日暮过二月半，吴绵卸尽还挥汗。一夜寒风荡宿温，无冬无夏朝朝换。我来鞭石驱神鳌，长飙飞御尻轮飘。振衣直上蓬莱顶，东西乌兔穷秋毫。紫鸾镜水矜羽毛，长吟龙笛生波涛。更谁遗我昆吾刀，斩蛟截鳄青天高。积气重溟水翻墨，黑云万里动春色。玉堂美人在帝侧，且向天南望天北。
丰城三帝庙联
作者：鲍俊
朝代：清
体裁：联

乃圣乃神，位隆北坎；允文允武，德耀南离。
对联
作者：鲍俊
朝代：清
体裁：联

石砚无妨留宿墨；瓦瓶随意插新花。
广州华林寺四大天王殿联
作者：鲍俊
朝代：清
体裁：联

四部州，统领诸天大千世界；八功水，普施众地不二法门。
杏林庄厅联
作者：鲍俊
朝代：清
体裁：联

王右丞辋川，诗中图画；葛仙翁丹灶，物外烟霞。
兰语篇
作者：鲍倚云
朝代：清

幽芳不知春，春赴桃蹊水。回波忆旧雨，冥濛晓烟里。畴昔子慕予，窈窕竟奚似。目成山之南，清川渌如此。萧萧秋雨恶，檐端孕花蕊。酷腊酿奇寒，土乾未滋蚁。引领期入房，吹衣北风起。根垡暗已朽，处堂昧生理。怨长交不终，媒劳复谁倚。酾酒与花盟，花光去若驶。荪兮独自愁，何人信予美。
祭诗行
作者：鲍倚云
朝代：清

我闻祭诗之例贾岛开，时当除夕陈樽罍。命意还应自劳苦，亦或艰辛历历如有神助灵之来。才人抑塞磊落不得志，拔剑斫地歌空哀。春风不煦麻衣业，何如此夕冻酿倾泻三千杯。一杯酌诗复一揖，绝倒可免襟颜摧。忆昔先子授诗我五岁，明年就传耸双髻。课经暇覆杜陵律，舞勺偷觑兰台艺。渔村先生浙中耆，朱查老辈旧联袂。诗评诗札什袭藏，诗尽渊源辨根蒂。嗟我贫儿不识万卷开书城，风云月露挥毫轻。玉堂老人顾之浩然叹，问我试啼英物如何英，而不思吹龙笛与凤笙。快剑入海屠长鲸，为我掷地作石声，何为效此蚓泣苍蝇鸣。积数百篇悉焚弃，更历忧患成孤生。到今垂老得诗二千三百五十有余首，刺促不减酸寒情。当年老辈《大雅》不可作，岂独中选博学鸿词了无作。下第诸公峙坛坫，接武名贤辉馆阁。宿将不尽阃内知，余军亦胜今人弱。安得九原呼起坐上坐，令我低头就绳削。人生富贵由天公，何须较量达与穷。我不能学春城无处不飞花之韩翃，亦无才儗小楼一夜听春雨之放翁。端居圣明耻舟楫，孟六岂是南山农。枉将苦句激天子，月影归抱窗虚松。浪仙亦坐傲峭累，有眼不识人中龙。蹉跎聊复成进士，可怜声名十恶不为诗家宗。肥瘦何关冰雪胸，笔阵乃当韩豪冲。羡煞骑驴坐得推敲偶，交游赠答相望不隔潮州踪。我诗非寒亦非瘦，方干罗隐门庭陋。鞭丝谁与九州横，腹笥殊惭四库富。赏音也自播云处，病骨无由脱岩岫。草间未禀虎凤姿，野外难为金石奏。就中涕泪纷千行，骨韵莫论宋与唐。好与子孙识面目，先人遗绪留取千春长。《小巢壶诗》箧里香，四世传看古锦囊。今夕何夕醉酒浆，烛花高吐腾词铓。余生尚得余音锵，二十四卷之外文澜犹汪茫。
黄山古松歌应潘大中丞教
作者：鲍倚云
朝代：清

轩辕施手开鸿濛，削起六六青芙蓉。奇秀半缘松与石，裂石诡出成古松。千株万株不藉土，人代渺历超秦封。灵区幽绝几人到，到者惊叫夸神工。路指天门两翁揖，一迎一送分西东。经亘双壁势蜿蜒，文殊道上眠苍龙。髯张角崭卧将起，疑潜疑现风云从。峰登始信划中断，下临绝壑危桥通。枝生彼岸横此浒，殷勤引臂扶游踪。游人见松不见干，松名破石穿玲珑。环抱有若母怀子，争奇倒挂莲花峰。倒挂苍虬发上指，一丝壁窦长青葱。离奇更说蒲团好，软铺密织云千重。何当一佛分一具，诸天花雨飞晴空。高不盈尺围数丈，佳处略与棋枰同。棋枰松在平天杠，松鬣井井横兼纵。顶平若砥枝若罫，仙家一局何时终。就中奇绝推扰龙，一峰突兀千峰中。松与峰斗峰腹坼，猿鸟何敢撄其锋。盘拿郁积怒未已，左枝横曳苍烟笼。拖岚抹翠数峰远，飘摇柳线青茸茸。精华终古日霜结，诸峰八面来朝宗。得非神仙恣狡狯，镌铲造化天无功。天公凝睇久生妒，破石先见雷火红。蒲团飏去龙夜逝，丁丁樵斧来悲风。吁嗟神物半失护，识者感叹心忡忡。我生山中未见山，幽探徐拟策短筇。山图记载百不一，奇姿环状难形容。藤络莎被遍崖谷，一松抵一仙人逢。黄山灵气不可尽，翎茵铁干绵春冬。
忆棹烟
作者：鲍冈
朝代：清

双屐久不来，花径莓苔长。薄雾暝前村，春泉落清响。好怀谁共言，枯坐静尘想。不知修竹间，朗然明月上。
留别朱愚谷·其一
作者：鲍台
朝代：清

阴壑生微烟，阳崖明霁雪。抚景感萧森，况与故人别。君材如乔松，磥砢多奇节。振翰散连珠，粲花矜慧舌。示我琳琅篇，碧海紫鲸掣。良晤复几时，祖席悲金玦。翘首眺飞鸿，高云谢羁绁。
留别朱愚谷·其三
作者：鲍台
朝代：清

反辔期诘朝，骚歌何激烈。悠悠陌路间，与谁论金铁。浮云西忽东，圆景盈复缺。知君倜傥人，饮冰忘内热。玉树有芳阴，瑶琴无促节。愿言加餐饭，努力师前哲。
留别朱愚谷·其二
作者：鲍台
朝代：清

湛湛零露繁，摵摵朔风栗。主人惜分携，华钱中宵设。玉管声参差，兰肴恣餔啜。坐久夜已阑，寒镫半明灭。出户霜天高，星斗灿以列。方晖透绮窗，明明如可掇。对此发欢颜，聊复纾郁结。
留别朱愚谷·其二
作者：鲍台
朝代：清

湛湛零露繁，摵摵朔风栗。主人惜分携，华钱中宵设。玉管声参差，兰肴恣餔啜。坐久夜已阑，寒镫半明灭。出户霜天高，星斗灿以列。方晖透绮窗，明明如可掇。对此发欢颜，聊复纾郁结。反辔期诘朝，骚歌何激烈。悠悠陌路间，与谁论金铁。浮云西忽东，圆景盈复缺。知君倜傥人，饮冰忘内热。玉树有芳阴，瑶琴无促节。愿言加餐饭，努力师前哲。
独酌
作者：鲍存晓
朝代：清

一碧了无际，衔樽起浩歌。悲笳闻贼垒，远道阻天戈。满目鱼游釜，全家雀在罗。秋风吹不已，日暮渺山河。世变已如此，天心胡可知。秋来愁里路，劫满局中棋。家散身逾重，时穷道不疑。是谁能解事，相与尽寒卮。
独酌·其一
作者：鲍存晓
朝代：清

一碧了无际，衔樽起浩歌。悲笳闻贼垒，远道阻天戈。满目鱼游釜，全家雀在罗。秋风吹不已，日暮渺山河。
独酌·其二
作者：鲍存晓
朝代：清

世变已如此，天心胡可知。秋来愁里路，劫满局中棋。家散身逾重，时穷道不疑。是谁能解事，相与尽寒卮。
挽彭玉麟联
作者：鲍孝光
朝代：清
体裁：联

四海震隆名，仰儒生创业非常，万方金革全消，谁知衡岳云归，依然本色；十年叨戚谊，与先考交成莫逆，一旦玉楼俱赴，从此石钟浪激，并带悲声。
挽彭玉麟联
作者：鲍孝光
朝代：清
体裁：联

官可辞，禄可辞，艰险独不辞，故能寰海肃清，幸得寿终非夙志；是烈士，是儒士，慈悲如大士，犹忆归途泣别，倍承关爱见多情。
古泉三十六韵
作者：鲍康
朝代：清

雅癖推金石，鲰生更癖泉。搜罗偿夙愿，辛苦忆儿年。和峤情同锢，洪遵志续编。标新胪大小，绘影肖方圜。制向锱铢析，文徵面背全。殊形刀诘屈，异样布精坚。厌胜间情肆，题祥吉语联。旁稽瀛海外，详纪夏殷前。芬讶黏襟古，晖惊烛几鲜。青红苔绣湿，斑駮土花妍。偶值奇相饷，真令喜欲颠。五金纷冶铸，廿载耐磨研。贪许钩心斗，趋嗔捷足先。穷檐晨访踏，列肆夕流连。痴尚夸奇观，贫偏结古缘。但教珍翠椟，那惜卖珠钿。纨扇光如拭，藤床梦也牵。选叨刘宠赠，佩比阮修悬。旧谱瘢频索，新诗句好传。妒嗤悭出手，羡笑久垂涎。赝鼎思争售，鱼珠愧未捐。轶材搜宝钞，余事侑琼筵。雨过吟秋馆，凉招薄暮天。半生忙似贾，此日快疑仙。筠箔澄于水，纱窗白胜绵。瓯香斟苦茗，炉翠篆疏烟。罗列缣囊富，纵横锦箧骈。螺丸磨处腻，蚬楮拓来便。绮席人高踞，璇闺侣乍延。登登声著纸，悄悄影移砖。古篆盘蜗结，名书舞鹤翩。神争碑版秀，字证鼎彝镌。墨本装缃帙，邮筒递彩笺。剖疑滋辨论，数典费言诠。探袖逾三百，论缗贮十千。书迂还著录，兀兀事丹铅。
明妃
作者：鲍康
朝代：清

不向深宫拭泪痕，妍媸肯对画工论。笑他买赋长门女，却掷黄金结主恩。
淮阴钓台
作者：鲍康
朝代：清

欲搜遗址但蒿莱，屠钓中多大将才。千载兴亡君莫恨，歌风戏马尽荒台。
夕阳
作者：鲍廷博
朝代：清

一匝人间夕又朝，晚来依旧满间寮。疏分霜叶秋容淡，细点征帆别思遥。澹澹欲随城角尽，明明还带酒旗飘。迷藏惯匿西楼影，不似春愁不肯销。底事人间重晚晴，当楼残照最关情。百年身世霜鸿影，万里江山画角声。征马云边驱转急，归舟天际望偏明。倚阑无阴苍凉意，费尽间心写得成。
夕阳·其一
作者：鲍廷博
朝代：清

一匝人间夕又朝，晚来依旧满间寮。疏分霜叶秋容淡，细点征帆别思遥。澹澹欲随城角尽，明明还带酒旗飘。迷藏惯匿西楼影，不似春愁不肯销。
夕阳·其二
作者：鲍廷博
朝代：清

底事人间重晚晴，当楼残照最关情。百年身世霜鸿影，万里江山画角声。征马云边驱转急，归舟天际望偏明。倚阑无阴苍凉意，费尽间心写得成。
自撰联
作者：鲍廷博
朝代：清
体裁：联

与其私千万卷在己，或不守之子孙；孰若公一二册于人，能永传诸奕祀。
自莲花洞至白云寺
作者：鲍成宗
朝代：清

两崖如伏狮，鸟道通一缕。侵晨理轻策，过此日停午。小洞缠枯藤，十步忽一俯。以手扪膝行，径逼寒慄股。出谷见晴峦，奇胜纷堪数。白云不可留，片石自太古。须臾老僧归，邀我惬所取。飞瀑走澄潭，咫尺蓄雷雨。对此群动空，猿鸟足宾主。薄暮探杖还，秋烟渺远浦。
挽彭玉麟联
作者：鲍文俊
朝代：清
体裁：联

中兴四杰冠功臣，看龙骧奏绩、鸢瘴挥戈，独力任艰难，与范文正志节同符，允矣不屈曰刚，不挠曰直；万里长江经创制，溯蜺旆宣巡、鹅湖养望，大名垂宇宙，比葛武侯鞠躬尽瘁，伟哉其生也荣，其死也哀。
翟硎先生祠
作者：鲍明发
朝代：清
体裁：古风

先生名教宗，不是神仙族。世人多耳食，幻词相竞逐。指彼洞中迹，咏作丹邱录。岂知造化奇，开辟此岩谷。先生独探幽，杖履时往复。淡志尘轩冕，扫云赋薖轴。时有跋扈臣，国事可痛哭。入山恐不深，姓名今匿伏。再三不能起，写心返华毂。鸿渐非冲举，龙潜岂辟谷。西山怀采薇，位置可伯叔。贤宰推马公，潜德发芳馥。凿铁移精舍，启宇山门麓。俎豆示楷模，岁时瞻拜肃。不狃时俗见，千载知心独。
望泰山
作者：鲍景宣
朝代：清

几回驱马向长安，泰岳烟霞揽辔看。云近天门常五色，峰回日观转千盘。深林风雨留秦跸，古畤龙蛇肃汉官。未得登临恣挥手，遥从岩畔礼仙坛。
雨泊
作者：鲍景宣
朝代：清

犹是关河促远征，穷通无计问君平。江豚吹浪风初起，石燕翻云雨未晴。作客十年身似叶，怀人千里意如絣。可怜勋业朝看镜，浪掷光阴已半生。
井陉
作者：鲍桂星
朝代：清

万峰西来不可羁，天设岨崄厄塞之。镕金铸铁屹成壁，复道重关纷寘棋。古城嵯峨白日晚，寒水呜咽东流悲。蓖山木叶飒飒风，疑是韩侯张鼓旗。
即事
作者：鲍桂星
朝代：清

庭阴两三树，檐鸟四五声。悠然午梦回，缓步巡阶行。阶前一壶酒，扫石还独倾。把酒下以书，一纸尽一觥。不觉夕阳夕，树影膝上横。山梨脆可饤，野苋红可羹。呼儿共脱粟，一饱有余清。
得姬传先生书因寄管异之
作者：鲍桂星
朝代：清

记室赋因皇甫重，彦和名藉沈公成。争如管子才难及，顿使前贤畏后生。
怀频伽
作者：鲍桂星
朝代：清

石城衰柳不堪攀，君已东归我未还。别后秋风寒楚水，愁来暮雨梦吴关。朱弦寂寞阳阿调，明镜萧条壮士颜。雪夜扁舟曾有约，几时携酒凤皇山。
晓渡汉江
作者：鲍桂星
朝代：清

江声含早秋，楚色暗朝雨。双桨入烟中，微闻凫雁语。青山隐楼阁，芳草失洲渚。遥问汉阳城，濛濛在何许。
歙县会馆联
作者：鲍桂星
朝代：清
体裁：联

清樽夜话黄山树；彩笔朝题紫陌花。
种花
作者：鲍桂星
朝代：清

薰风送灵雨，一夕燕山绿。晓闻卖花声，幽梦不肯续。自起呼买之，倾箧餍所欲。纷然杂红紫，亦颇娱心目。奚奴荷锸前，一盎莳一束。须臾十薮盎，鳞次相委属。中庭有乔柯，老碧衒新沐。笑比支离叟，儿孙绕其足。吾友王秋曹，教我种花术。其术艰且勤，老懒不暇悉。然以当佩韦，古义足可述。四时春气在，一语能事毕。东菑过朝雨，台笠破烟出。登麦虽已迟，插禾未为失。况我卤莽人，鉴此变气质。吟成种花诗，花者犹生笔。
种花·其一
作者：鲍桂星
朝代：清

薰风送灵雨，一夕燕山绿。晓闻卖花声，幽梦不肯续。自起呼买之，倾箧餍所欲。纷然杂红紫，亦颇娱心目。奚奴荷锸前，一盎莳一束。须臾十薮盎，鳞次相委属。中庭有乔柯，老碧衒新沐。笑比支离叟，儿孙绕其足。
种花·其二
作者：鲍桂星
朝代：清

吾友王秋曹，教我种花术。其术艰且勤，老懒不暇悉。然以当佩韦，古义足可述。四时春气在，一语能事毕。东菑过朝雨，台笠破烟出。登麦虽已迟，插禾未为失。况我卤莽人，鉴此变气质。吟成种花诗，花者犹生笔。
秦邮晚泊
作者：鲍桂星
朝代：清

春水初生卅六陂，扁舟晚泊露筋祠。疏烟细雨秦邮路，一树垂杨出酒旗。
自挽联
作者：鲍桂星
朝代：清
体裁：联

功名事业文章，他生末卜；嬉笑悲歌怒骂，到此皆休。
贵阳某名园联
作者：鲍桂星
朝代：清
体裁：联

花深深，柳溟溟，问何处笙歌，且凉凉去；风淡淡，月滟滟，听隔城更漏，好缓缓归。
贺穆彰阿寿联
作者：鲍桂星
朝代：清
体裁：联

一德赞襄，帝庇元臣同寿考；四时调燮，天生上相在春前。
贺董诰70寿联联
作者：鲍桂星
朝代：清
体裁：联

听履承家，秉钧杖国；卷阿颂奭，嵩岳生申。
赠周公瑾联
作者：鲍桂星
朝代：清
体裁：联

小乔得婿称为快；名将为郎古孰争。
阮芸台夫子属赋小琅嬛仙馆蕉花
作者：鲍桂星
朝代：清

桂海移栽近几年，清于檐卜韵于莲。羚羊挂去春无迹，野鹿衔来骨亦仙。醒酒风知香近远，护花鸟识味中边。何当手把金茎露，洒向人间遍大千。
青县
作者：鲍桂生
朝代：清

滑滑清州道，驱车趁夕晖。春风吹驿柳，残雪上征衣。水浅鸥争拍，城低鸟碍飞。荒唐盘古墓，化鹤几时归。
别家
作者：鲍汀
朝代：清

垂老难为客，年荒易别家。春风三月暮，江路六千赊。语久泪痕渍，杯深竹影斜。病妻兼弱女，何以慰天涯。
游石门
作者：鲍汀
朝代：清

终朝面山坐，山远意自亲。披云入山中，弥觉所历真。漭流震厓谷，仄蹬迷荆榛。局步眩反顾，攀援惬前因。高岩驻夕景，阴壑无阳春。酌彼涧中水，憩此石上茵。夙闻乔木末，时有餐霞人。古台閟灵迹，石扇空嶙峋。
临江仙
作者：鲍淑媚
朝代：清

宝篆烟微香细细，绣馀闲倚银屏。郎来带到月华明。海棠枝上，一半碧云横。相对吟诗诗未稳，窗前花影亭亭。隔墙何处度歌声。帘儿下了，还恐峭寒生。
江苏会馆联
作者：鲍源深
朝代：清
体裁：联

秋来黄叶成村，对景忽生归棹想；雨后青山满郭，登楼常作故乡看。
夹山竹林寺
作者：鲍珍
朝代：清

谽谺通积翠，一径抱幽岑。白日下松杪，清风满竹林。山空奇奴迹，泉响戴颙琴。茶话忘归去，沧江暮霭深。
宿楼贤寺
作者：鲍珍
朝代：清

三日游庐南，遍历诸中寺。虽未造其巅，亦颇称快意。栖贤剧幽遐，李渤读书地。五老翼然临，石人宛相企。秋深叶缀红，林密烟含翠。坐卧云绕衣，溪声裂檐际。冰霜冷衾裯，钟磬清梦寐。凌晨礼世尊，一探珠阁秘。老僧启塔函，示我佛舍利。玉瓶托金盘，光芒骇魑魅。日精与月华，不可以思议。膜拜袒右肩，白椎参妙义。我抱禽向情，未脱周何累。每耽方外游，依依不能置。何时遂初心，料理出世事。作佛似可图，勇迈何骠骑。
张文献公祠
作者：鲍珍
朝代：清

唐相经营地，灵祠灌木围。笏囊人共羡，羽扇恨偏违。望祭神雅集，焚香海燕飞。千秋金鉴录，风度想依稀。
惶恐滩
作者：鲍珍
朝代：清

江雾失山晓，乾坤一混茫。高滩荻苗冷，微雨豆花凉。牛马渺难辨，鱼龙深自藏。不须说惶恐，前度已神伤。
春日有事学宫同冯校官登尊经阁次日雨中奉寄
作者：鲍珍
朝代：清

春阴日日涵朝晖，山城睥睨如重围。匆匆已过二月半，暖风扑鼻香馡馡。讼牒台符厌遮眼，赏心乐事殊疏稀。偶尔间过矍相圃，广文馆静忘尘机。梓红主人最心契，舟旋无厌相依依。踏阁攀林兴不浅，凭陵百尺穷纤微。五峰绵延互钩带，长松野竹连渔矶。溪水靴纹蘸新柳，梨花傅粉桃施绯。指顾胸眸坐开豁，如蚕出茧马脱鞿。俄晷留连日卓午，归来逸兴犹遄飞。懊恼春工裂风景，昨朝物态今全非。无事垂帘听疏雨，陌头狼藉愁芳菲。数盎幽兰作清供，思君闭户摩编韦。《五经》纷纶较同异，门生蓝舆应多违。拟从渔父借龙具，五湖长往毋庸归。
晓坐还元阁望渔洋山
作者：鲍珍
朝代：清

僧楼借床眠，宵残听粥鼓。清盥据梧坐，山翠飞入户。夙慕渔洋名，常如梦天姥。夜来看不足，朝窗笏更拄。宛将螺子黛，镜中画眉妩。《法华》虽附丽，卑之奚足数。忆昔王尚书，好事鲁掠取。至今竟属公，湖山号宗主。譬诸冶城墩，风流擅千古。自来称王谢，后先堪接武。平山一瓣香，敬为先生许。典型犹在望，苍茫云缕缕。
范忠贞公祠
作者：鲍珍
朝代：清

当年闽海见传烽，犀兕空多弃甲重。大节并推颜鲁国，孤忠直继段司农。碑题岘首留残碣，世握兵符踵旧封。应与睢阳同庙食，堂堂授命尽从容。
雁门太守行
作者：鲍珍
朝代：清

不见雁门高，安知太守骄。雁门高雁不可度，太守骄新不如故。堂堂复堂堂，汉家重循良。几人考上上，承恩奏明光。几人考下下，贬窜之他邦。五马煌煌二千石，河间姹女同朝夕。徒手相将拜路尘，清寒逼人太守嗔。
题庙市联
作者：鲍珍
朝代：清
体裁：联

三市金银器；五侯车马尘。
和子年八兄读唐书感事
作者：鲍瑞骏
朝代：清

吹角城头变徵声，艨艟海上剧纵横。天留往岁吞吴恨，势迫贤王许越成。请地欲营三窟狡，登坛畴令一军惊。仓皇自趣潼关战，遂使豺狼到两京。叩马何人亦急装，延秋门外晚苍凉。漏师遮莫憎回纥，召衅无端罢李纲。此日西风寒翠盖，当时明月按《霓裳》。可怜火照骊山夜，白发宫嫔殉上皇。行在传闻赋《子虚》，游河巡洛此爻闾。庙谋未定迁都议，天使犹劳谕蜀书。七校星霜辽海卫，九衢花柳岛人居。谁知荐寝樱桃熟，空盼清尘豹尾车。灵武旌旗剑阁回，都人流涕旧蓬莱。藏金不分输骄卤，贡荔居然酿祸胎。陌上铜驼丛棘满，市中玉匣劫灰来。韶州一祭情应悔，其奈零铃夜雨哀。
和子年八兄读唐书感事·其一
作者：鲍瑞骏
朝代：清

吹角城头变徵声，艨艟海上剧纵横。天留往岁吞吴恨，势迫贤王许越成。请地欲营三窟狡，登坛畴令一军惊。仓皇自趣潼关战，遂使豺狼到两京。
和子年八兄读唐书感事·其三
作者：鲍瑞骏
朝代：清

行在传闻赋《子虚》，游河巡洛此爻闾。庙谋未定迁都议，天使犹劳谕蜀书。七校星霜辽海卫，九衢花柳岛人居。谁知荐寝樱桃熟，空盼清尘豹尾车。
和子年八兄读唐书感事·其二
作者：鲍瑞骏
朝代：清

叩马何人亦急装，延秋门外晚苍凉。漏师遮莫憎回纥，召衅无端罢李纲。此日西风寒翠盖，当时明月按《霓裳》。可怜火照骊山夜，白发宫嫔殉上皇。
和子年八兄读唐书感事·其四
作者：鲍瑞骏
朝代：清

灵武旌旗剑阁回，都人流涕旧蓬莱。藏金不分输骄卤，贡荔居然酿祸胎。陌上铜驼丛棘满，市中玉匣劫灰来。韶州一祭情应悔，其奈零铃夜雨哀。
笈甫藏有袁候台瓦研属作长歌纪之
作者：鲍瑞骏
朝代：清

铜雀台瓦良研田，此瓦乃在铜雀先。色青而紫厚以寸，池窊半月潴松烟。磨墨如暗欲雨润，瑟瑟缀若明珠悬。诸花香处呼璧友，沈檀之匣铭词镌。竹垞目以宴友瓦，得毋考据讹相沿。文曰建安三年造，斯时河北方炎炎。袁曹两雄不相下，土木何得兴戈鋋。吾闻南皮有台二，或者袁候之遗埏。当其虎视冀州日，官渡未战犹瓦全。穹窿百尺用侦敌，吸尽兵气归陶甄。相传夜深发光怪，异香腾作龙蜿蜒。野火烧残败苔渍，争墩一例言詹詹。否则陈因太仓粟，鸠工适值浮瓜年。区区胡椒且八百，况乃瓴甋崇观瞻。五官中郎敬爱客，想见射雉同游畋。哀来乐往感丝竹，金碧鳞鳞辉画檐。不知何时琢为砚，残膏一滴江湖沾。宜城驿入昌黎记，景山赠赖欧公传。世间古物等飘瓦，获之奚翅真珠船。呜呼！人生安得如汝坚，背有汉隶神宛然。缁布纹深尾则断，亦犹割据留山川。袁家父子固豚犬，曹家兄弟终猜嫌。流连香履有深意，木妖早兆漳河堧。知君好古自一癖，岂以人废相针砭。魏三祖集君所弆，曩者汉上遭师熸。呜呼！一得一失皆前缘，非此那伴君家毡。会看涤笔记神砚，压到寿贵公侯砖。
造墨歌
作者：鲍瑞骏
朝代：清

昔人造墨烧古松，今之焚膏毋乃同。板屋松阴跨幽涧，下有流水鸣淙淙。壁如蜂窠纸如幔，参差镫影纱笼中。承镫以碗碗注水，水与火济凝烟浓。液融鹿角香喷麝，阴房疑捣红守宫。涂脂从印燥不滓，枪金细字蟠虬龙。程方遗制效奚李，厥贡后数曹家工。家传古井清且冽，云与易水灵源通。烟轻胶旧井华孕，紫玉一笏隃麋空。荒唐谁说十万杵，杵以万杵坚于铜。尤其伪者渗以漆，光则黝然不可砻。罗家银墨广陵散，色如碧叶秋来红。紫雪之精郁灵气，西陂小景模吴淞。再和之法亦一瞬，几人犹弆吴绫封。龙宾十二落谁手，磨人磨墨俱匆匆。
凉秋过雪江丈斋丈方独坐拥褐读离骚相见命酒共酌语入近状不无感概作此用宽其意
作者：鲍皋
朝代：清

奇服先生老不衰，堂前弟子为秋悲。人今不见如三月，天昔平分此四时。海水何尝知冷暖，风飙原自别雄雌。清时会有高年问，暂与沈酣读《楚词》。
北固秋望
作者：鲍皋
朝代：清

风高海远雁啼声，天末楼台上晚晴。山合金焦三割据，江分吴楚两纵横。孤城立马寒云阔，绝浦收帆落日平。欲作江南秋望赋，少年谁是庾兰成。
复之广陵留别汪近晨
作者：鲍皋
朝代：清

君从新安来，我向广陵去。归船及南风，五月一相遇。五月南风扬子津，茫茫复作渡江人。与君笑语苦未了，江干却立话情亲。江东诸谢才华盛，阿大中郎共标映。中间小谢思更清，十岁成诗康乐并。弱冠好文复好游，吴山越水远行舟。盘涡七十二滩险，富春山多逢处留。钱江八月波涛壮，回棹蜻蛉向湖上。秋菊寒泉荐水仙，栖鸦流水闻菱唱。南浮震泽下姑苏，行行却抵丹阳湖。润州客居无可乐，北固山前閒钓鱼。举手鲈鱼四十九，得意满酤京口酒。多景栖高会众宾，晚召邹生与枚叟。座中末至余最羞，江天斜照赋登楼。衡才直等金三品，重义何论银一流。海门苍苍隐烟树，石壁松寥读书处。我旧栖迟向此山，闻君方欲将舟去。爱君五色绚烂惊世骇俗之文章，秋鹰天马无比方。山鸡照影不敢顾，人言此是雏凤凰。旦暮云霄看搏击，下帷更爱焦岩寂。钟鼓山堂鹳鹤惊，海天风雨鱼龙集。见此君文变益奇，独予行路心增悲。故乡山水反如客，佳处不得相追随。追随不得伤怀抱，横大江兮扬桂棹。别手秋期无几时，遇君当在金陵道。
奉和李大夫入觐归途登岱之作
作者：鲍皋
朝代：清

詄荡天门望倚松，逶迤柱下羡犹龙。河山勃碣趋都会，齐鲁阴阳画岱宗。祖道雨回苍水节，仙坛晴启白云封。遥知岳顶千峰夜，侧听鲸铿梦省钟。
奉陪鹾使公泛舟海口
作者：鲍皋
朝代：清

拊鼓鸣钲万橹齐，小舟凫雁大鲸鲵。披襟潮逐雄风上，卷幔天临少海低。全楚鱼盐归簿领，一编磊落射珠犀。仙舟吟醉邀同济，直到龙门路不迷。
官厅联
作者：鲍皋
朝代：清
体裁：联

淮海维扬，贡金三品；文武吉甫，为宪万邦。
康山
作者：鲍皋
朝代：清

何人能活李空同，此地名高康武功。烟草萋迷三月暮，琵琶偃蹇大江东。宦官祸实深倾国，朋友交犹见古风。乐府歌鬟争解唱，鸣珂著屐等闲中。
晨登采石
作者：鲍皋
朝代：清

风咽深松响落潮，翠螺峰上晚岚消。乱花成路客闻磬，残月在林僧采樵。
游焦山回船抵甘露港江上口号
作者：鲍皋
朝代：清

天上楼台出润州，连峰不断女墙头。浑忘家是城南杜，如作江山万里游。
焦山精舍夜饮
作者：鲍皋
朝代：清

我吟天风海涛曲，焦岩飒飒振林木。汉隐先生拍我肩，邀向岩间结茅屋。茅屋直下临奔湍，阴林积雪森夏寒。清飙回动白羽扇，明月走送黄金盘。黄金之盘白玉壶，长江泻酒那用酤。狂来手击冯夷鼓，兴酣口吐骊龙珠。山颠酒仙吸江海，酒仙仙去空亭在。亭中一笑君应闻，海上三山好相待。明月倒行云却飞，山巅酒醒霜盈衣。苍藤古木半江黑，侧足崩崖愁独归。归来已听晨钟发，惊鱼跳波动栖鹘。欲卧携床对海门，梦骑长鲸泛溟渤。
焦山谒汉处士祠
作者：鲍皋
朝代：清

三峰尽与一江争，只此中流静不惊。天辟海门容大隐，人从石室得长生。少微星傍吴分野，太古山传汉姓名。尚有鱼龙妒高卧，风涛日夜动秋声。
玄鸟
作者：鲍皋
朝代：清

仲春玄鸟至，翩翩升我堂。堂中何所有，黄金玳瑁梁。冠带并陆离，丝竹纷浩倡。卷衣左右史，设乐东西厢。东厢吟龙笛，西厢吹凤笙。席前两少女，弹弦奏清商。游尘倏飞洒，轻翰故回翔。心志俱腾悦，下上相和鸣。华屋虽云美，四序变温凉。吴宫既已熸，汉殿又已倾。爰居辟鼓钟，高举而远行。栖栖何为者，忧患一朝忘。白日不可留，当歌及春阳。五音兮繁会，百物以阜昌。抚兹盛明运，抱彼沦落伤。卫贤慨秉翟，周士欣执簧。欣慨岂殊途，浮沈各异乡。丈人且安坐，为君陈乐方。
见山楼即席醉歌
作者：鲍皋
朝代：清

空中绿云忽破碎，散作千山万山翠。君楼在市不在山，却共诸山翠相对。东南山势排长虹，西山一片撑鸿濛。北山突峙倚天堑，石帆直指沧海东。谁裁半幅吴江水，更挂高高碧窗里。楼上仙人终日闲，坐揽江山列床几。有时放吟还疾书，山雨江涛奔腕底。我来偶值天晦时，槐风飒飒当轩吹。孤城烟井出隐隐，平畴禾黍空离离。须臾雾净四山出，恍开青眼留诗客。天外雨峰横白波，树里一江流落日，日暮倚楼歌醉歇，主人再劝金叵萝。海霞孤飞照衣紫，云峰斗起争嵯峨。一峰蜿蜒黑蛟走，一峰蜷局眠苍狗。一峰未平一峰变，此时山楼别有见。大江之前无数山，浓蛾失影明镜寒。何人铁笛唤山月，一声吹出苍茫间。我呼山灵揖海若，尔汝千年何寂寞。何不飞来共我醉，此楼楼上醉眠梦。涉沧洲，凌五岳。五岳渺难求，沧洲复谁是。但愿楼居不愿仙，君看山翠长如此。
闻砧
作者：鲍皋
朝代：清

时清休远戍，节暮复哀砧。不断千家响，无端万里心。候虫声共切，由郭气同阴。千下有寒者，那知关塞深。
春从天上来·春绣
作者：鲍芳茜
朝代：清

银管方休。见几点轻阴，飘漾帘头。炉香未息，花粉初浮。好个莺儿声溜。惜春光一线，任金线吊也难留。且抛愁，把窗纱笼上，翠影偏幽。困人是今天气，因懒向书翻，聊取针抽。芳渚一泓，锦鸯双睡，天工妙处难求。喜蕉滴碎心，这多时、不到南楼。俏鹦哥。竹枝弄月，叫挂金钩。
绿头鸭·用司成流香阁韵同梅庄西湖春泛
作者：鲍芳茜
朝代：清

挂红箫，荡波绿绉兰桡。起鸳鸯、睡乡初醒，勾留香渚银桥。看无尽、夭桃艳粉，描不出、脆柳宫腰。七字分题，一轮添韵，锦湖风月共逍遥。珠帘捲、拈花微笑，露出镜中娇。那怪得，风魔少伯，我也魂消。两峰高。青天外落，半空云起千条。山如黛、眉横浅印，裙似水、纹掬轻招。渔曲声流，禅灯影泻，晴晴雨雨尽良宵。馀更有、晓烟暮树，触处慰无聊。钱塘景，从今领取，去听江潮。
吕祖阁联
作者：鲍超
朝代：清
体裁：联

仗节钺以谒先灵，殄群丑，荡么魔，看袖里青龙，乘风化去；揽河山而追往迹，对金樽，吹玉笛，问楼头黄鹤，何日归来。
掩扉
作者：鲍镳
朝代：清

野田雀啄豆花稀，鹰犬烹来狐兔肥。田父更防南涧虎，北风如吼掩双扉。
新年
作者：鲍镳
朝代：清

十字红云路，千门霁雪天。人多怀少日，我亦爱新年。读书聊三友，流觞过二泉。梅花倚岩户，一笑是因缘。
和友人虹桥晚霁之作
作者：鲍震
朝代：清
体裁：七言律诗

气肃丹崖万木凋，疏疏凤竹碧垂桥。山泉逗雨鸣秋峡，海月凌空带夜潮。离岫孤云飞欲尽，点溪寒藓翠如浇。照人自有乘鸾兴，醉倒南邻绿玉瓢。
江村即事
作者：鲍震
朝代：清
体裁：七言律诗

远霞如绮织疏林，霜劲松萝减夕阴。几处人家烟水里，无端笛吹暮楼深。秋风莼菜三年客，落日江湖万里心。一酌已看花砌月，尚扶残醉续幽吟。
虞美人·见《词综补》
作者：鲍靓
朝代：清

盐梅门第调羹乍。别梦萦亲舍。高楼目断苦凝思。红了疏梅碧柳、又丝丝。竹栏花坞闲题记。好景何曾废。是仙是佛漫参详。且驾鸾軿还返、白云乡。
金缕曲 见金绳武《评花仙馆词 题词》
作者：鲍靓
朝代：清

列炬移莲烛。正一片、盈盈箫管，送归金屋。却扇新词才赋就，赢得个人如玉。听琴韵、双声旋熟。丹桂香分蟾窟净，看风光、不似灵妃独。舒靥粲，点眉渌。蓟门漫把征程卜。恁多情、轻怜深惜，笑啼如昨。百幅蛮笺酬唱好，管领春风帘幕。喜活色生香盈掬。蓦地昙花吹影散，恨鲰生、绝少红闺福。消不尽，此中恶。
望海潮·黄鹤楼
作者：鲍鼎铨
朝代：清

岚气浮空，潮声带雨，名区自说江湘。赤壁崟崎，洞庭浩渺，天边不断帆樯。楼阁俯斜阳。正烟云万里，归鸟千行。独鹤飞回，忽传玉笛韵悠扬。凄凉。鹦鹉堪伤。对萋萋芳草，满目沧桑。夜静月明，涛生天上，看来一片昏黄。伫立向茫茫。有渔舟杳霭，芦荻青苍。把酒中流，当年顾曲想周郎。
满庭芳·广陵怀古
作者：鲍鼎铨
朝代：清

三月烟花，满城歌吹，繁华久说扬州。锦帆天子，千古擅风流。最爱游船清夜，江南好、柳缆龙舟。消沉久、断碑残碣，何处觅丹丘。迷楼。横暮雨，玉钩斜畔，碧水空愁。只平山堂下，凭吊夷犹。二十四桥仍在，汀州静、眠稳沙鸥。经行处，斜阳芳草，数点广陵秋。
甲寅新春至湖上值雨
作者：鲍鼎铨
朝代：清

风尘劳岁月，今复过西湖。山水真知己，楼台旧画图。春光堤上早，客思雨中孤。独向空濛望，莺花问有无。
踏莎行
作者：鲍鼎铨
朝代：清

桃靥红消，柳眉翠聚。当筵唱彻黄金缕。含情无话倚东风，啼莺不管春风暮。烟羃平芜，水添远浦。王孙玉勒嘶何处。恼人双燕故飞飞，新愁又送花间雨。
偶吟
作者：鳌图
朝代：清

视事竭其思，抚民尽乃心。心思所到处，泽已被之深。网罗开一面，猎不穷山林。万物留有余，生机见古今。
来鹤堂静坐
作者：鳌图
朝代：清

龚黄李杜千秋在，三十年来结念深。诗欲调高先养气，官求民信早扪心。梦魂忧此黄河水，憔悴劳于白首吟。文教未行河未复，惭疏吏治愧儒林。
网师园看牡丹即席有作
作者：鳌图
朝代：清

网师园中何所有，半亩牡丹大如斗。美人睡起绣被堆，妃子歌残小垂手。日照赤城霞散绮，双成在前飞琼后。须臾镫上锦屏开，万点明星落窗牖。腰支瘦损倩风扶，薄醉盈盈一回首。主人好客列华筵，琥珀光凝杯上口。金裙玉佩洛中花，云合星聚人间友。晋卿雅集图长留，太白春游文不朽。名花名园以人存，风流我辈终不负。
蔡村
作者：鳌图
朝代：清

一夜秋风起，轻罗已觉凉。微云孤晓月，疏影瘦垂杨。近水鱼虾贱，沿堤车马忙。京东人语熟，入耳更思乡。
挽张之洞联
作者：鸿顺
朝代：清
体裁：联

大事表书不一书，匡国再膺凭几命；列圣心慰之又慰，议祧两妥在天灵。
自遣
作者：鹤算
朝代：清

老来拙懒愿全违，不道衰颓事事非。有酒可能谋剧饮，无钱且自典春衣。唐花过眼空红紫，晋帖留心有瘦肥。偶向庭前观止水，也同鸥鹭学忘机。
闰七夕
作者：鹤算
朝代：清

云骈月双再来游，别有人间一段秋。可是鹊桥重驾处，又添新恨到针楼。
挽张之洞联
作者：鹿传霖
朝代：清
体裁：联

应变成天下之务、守文持天下之正，勋业儒宗，公真不朽；溯患难总角之交、际沧海横流之世，人亡国瘁，我独何堪。
归田作
作者：鹿佑
朝代：清
体裁：古风

马疲恒愿息，鸟倦亦知还。而况抱疴人，能无返旧山。陈情得遂初，父老多追攀。一舟轻似叶，数日抵乡关。亲串叹白发，邻里惊苍颜。园芜三径在，官罢一身闲。读书明窗下，垂钓碧水湾。坐吟萝月淡，行看林花斑。虽乏丝竹声，黄鹂语绵蛮。寝食得从容，不复虞旷鳏。始识人生乐，本在岩穴间。
秋日送秦广文辞职还晋陵
作者：鹿佑
朝代：清
体裁：七言律诗

汝阴教授十三载，桃李成行已满庭。陶令辞官慵结社，伏生有女解传经。归看湖上芙蓉紫，笑亿盘中苜蓿青。独惜许多奇字在，无从载酒问云亭。
挽张之洞联
作者：鹿学冲
朝代：清
体裁：联

尽力匡时，本道德以济艰难，无愧三朝硕辅；实心劝学，贯中西而宏造就，允为百世宗师。
忆友人村居
作者：鹿林松
朝代：清

几树村边合，一峰云外青。田荒耕晓月，井浅汲秋星。到老贫相送，苦吟人不听。记曾相访处，自写换鹅经。
海镜亭
作者：鹿林松
朝代：清

万里无边际，空明独此亭。地天浮一碧，齐鲁荡余青。旁射蛟龙气，中盘岛屿形。何人正垂钓，烟雨满沧溟。
赠朱晓帆
作者：鹿林松
朝代：清

冷性难为热，弃官如弃瓢。年来此孤屿，门外几春潮。倚杖看岩鹤，长吟答野樵。自言无磊块，有酒亦须浇。
送朱菊人明府台湾内渡
作者：鹿林松
朝代：清

求诗东到海，更向海东求。潮落日生处，凫悬天尽头。岭烟番树迥，溪雨蔗田秋。却送归帆去，吟声不可留。
史梦兰继室田太夫人九十大寿
作者：鹿遂侪
朝代：清
体裁：联

庭竹平安，杖扶灵寿；陔兰香洁，酒进屠苏。
三贤祠联
作者：麟庆
朝代：清
体裁：联

一览极苍茫，旧苑高台同万古；两间容啸傲，青天明月此三人。
四公祠联
作者：麟庆
朝代：清
体裁：联

本来上界神仙，喜功德在民，辉联俎豆；同是盛朝臣子，愿灵明牖我，绩奏江湖。
忆西湖
作者：麟庆
朝代：清

迎薰阁外绿波肥，十里荷香人未归。若许梦中身化蝶，今宵应傍藉花飞。曾为寻春试马蹄，苏公堤接白公堤。香山已去东坡老，芳树流莺故故啼。
忆西湖·其一
作者：麟庆
朝代：清

迎薰阁外绿波肥，十里荷香人未归。若许梦中身化蝶，今宵应傍藉花飞。
忆西湖·其二
作者：麟庆
朝代：清

曾为寻春试马蹄，苏公堤接白公堤。香山已去东坡老，芳树流莺故故啼。
春阴江行
作者：麟庆
朝代：清

鼓棹芜湖去，浓阴护远天。溜喧新雨后，帆挂晓风前。山气蒸成雾，江风荡作烟。渔家有春色，桃柳倚门边。
月下
作者：麟庆
朝代：清

飞来一片月，挂在碧云端。大地函清气，空阶积暮寒。微风正萧瑟，孤影自团栾。对此呼佳酿，更深独倚阑。
榷树湖神庙联
作者：麟庆
朝代：清
体裁：联

示梦记江头，曾许我一帆风顺；安澜遍河上，愿长此大树春荣。
淮渎庙联
作者：麟庆
朝代：清
体裁：联

巫支祈井底深潜，澜恬洪泽；阿罗汉波间重出，福佑清淮。
灵光寺明翠微公主墓
作者：麟庆
朝代：清

前朝三百寺，只剩大灵光。野径盘陀入，岩花自在香。墓碑埋赑屃，殿瓦坠鸳鸯。无限沧桑感，空山下夕阳。
禹王庙联
作者：麟庆
朝代：清
体裁：联

与水不争能，力尽八年惟注海；升堂思肯构，目穷千里更登台。
禹王庙联
作者：麟庆
朝代：清
体裁：联

洪水想当年，幸怪锁洪湖，十万户饭美鱼香，如依夏屋；清时思俭德，祝神来清浦，千百载泳勤沐泽，共乐春台。
观百盈泉
作者：麟庆
朝代：清

潜流汇方窦，山后通灵泉。消长应百刻，百盈名乃传。往昔田山姜，漏勺留遗篇。言越竹林下，险径随云穿。徙倚坐泉上，俯视盘涡旋。泉落石齿齿，石没泉涓涓。循环有至理，潮汐合自然。题名满石壁，藓蚀成云烟。惜哉秘岩阿，利用难济川。
赠北极阁醉琴道上
作者：麟庆
朝代：清

久事元君泰岳巅，漫来此地奉金仙。曲中山水参琴趣，壶里乾坤得醉禅。十里明湖澄槛外，万峰秋色落尊前。道心岑寂尘心定，话别长生一冁然。
雪岩
作者：麟庆
朝代：清

转入灵岩境，阴生十里松。断山丛树补，古寺乱云封。白挂亭前瀑，青抽雨后峰。幽深少人迹，溪午一声钟。
夜渡扬子江
作者：麟桂
朝代：清

轻舟小如叶，入夜渡江行。急浪连云卷，遥天际水平。涛头奔万马，雨脚起长鲸。欲认扬帆处，回看已数程。
舟中夜坐
作者：麟桂
朝代：清

日暮遥山分外青，夜深滴露湿窗棂。船头水面窥双月，萤火渔镫误远星。几处寒蛩吟岸草，一声秋雁下沙汀。此时多小关心梦，笑我无求好独醒。
辛亥重阳偕联方伯中尚衣祥主政登鸡鸣寺即事
作者：麟桂
朝代：清

鸡鸣高寺共登攀，十万人家俯视间。江阔白翻三峡水，窗虚青受六朝山。西风老树经霜醉，落照疏钟送客间。贪看秋光怜菊影，月明连辔下尘寰。
乌什参赞署厅联
作者：麟魁
朝代：清
体裁：联

且少憩，从万里程来；莫久留，看一时花去。
醉柳园
作者：麟魁
朝代：清

园中醉柳几何年，小有亭台亦洒然。一道清泉寒漱石，百围高树绿参天。地临化日龙亭畔，窗列晴岚雉堞前。遥忆春归无限好，数枝青到酒旗边。
驿馆夜坐
作者：麟魁
朝代：清

驿馆挑镫秋夜深，思量旅况昔犹今。有书莫漫途中寄，得句何堪马上吟。半载消磨关塞日，一鞭掷碎使臣心。无情最是西来路，老我风尘白发侵。
桃花源联
作者：麻维绪
朝代：清
体裁：联

镌磨六代斯文在；歌呼四山明月生。
楹联
作者：黄一桂
朝代：清
体裁：联

读史渐知心学误；莅官益觉理儒疏。
功臣山
作者：黄与坚
朝代：清

郁盘松径偃青苍，甃石犹看废苑墙。雅噪断桥騕袅绝，草埋眢井辘轳荒。王宫灭没余抔土，霸业销沈付夕阳。争似普光遗塔在，路人指点客徬徨。
婆留井
作者：黄与坚
朝代：清

绿莎萦绕水澄清，荒井翻因得大名。怪道真王身不死，水犀万弩射潮平。
沂州客店遇同乡友人
作者：黄与坚
朝代：清

江郭萧条尚苦兵，讶君北走得班荆。地悬淮海艰消息，人历冰霜倍老成。同话寂寥皆逆旅，两经离乱即馀生。故园风物那堪问，但说梅花已系情。
语水道中
作者：黄与坚
朝代：清
体裁：五言律诗

垂垂云影黑，吹雨入篷窗。树迥争遮越，山俄欲渡江。一湾打鱼舍，数点采菱艭。更作回头望，汀飞白鹭双。
辰龙关
作者：黄与坚
朝代：清

郁盘鸟道中，忽睹巉岩削。双耸若天门，神工斧斤凿。攒刺剑戟横，摩厉成锋锷。青冥杳无垠，怪雨从空落。一径折霄光，绝壁尽倒却。千仞蹙孤危，不敢栖猿玃。攀跻坂益欹，数武困行脚。嗤彼铜马馀，持铩倚木阁。狼窜险一隅，俄就官军缚。于今走轻车，亭午气颓索。白日景蔽亏，一步一狞恶。瞬息度层关，须鬓恐非昨。
金陵杂感二首
作者：黄与坚
朝代：清

敕选良家降墨封，玉车轻幰进昭容。花开并蒂鸳鸯暖，酒醉同心琥珀浓。萧寺鼓鼙惊翡翠，蒋山风雪葬芙蓉。飘零故剑秋江上，回首长干冷暮钟。龙虎钟山百战雄，朔风吹浪下艨艟。雕戈压阵黄沙断，铁锁沈江赤烧空。鳷鹊观消春雪里，凤凰台冷暮云中。由来帝业终荒草，铜狄何曾恋汉宫。
金陵杂感二首·其一
作者：黄与坚
朝代：清

敕选良家降墨封，玉车轻幰进昭容。花开并蒂鸳鸯暖，酒醉同心琥珀浓。萧寺鼓鼙惊翡翠，蒋山风雪葬芙蓉。飘零故剑秋江上，回首长干冷暮钟。
金陵杂感二首·其二
作者：黄与坚
朝代：清

龙虎钟山百战雄，朔风吹浪下艨艟。雕戈压阵黄沙断，铁锁沈江赤烧空。鳷鹊观消春雪里，凤凰台冷暮云中。由来帝业终荒草，铜狄何曾恋汉宫。
闻砧
作者：黄与坚
朝代：清

万井西风下，城高一叶飞。可怜今夜月，重捣去年衣。听乱情交切，声疏力渐稀。异乡刀尺冷，多少客思归！
题赐书楼旧钞本梁公九谏
作者：黄丕烈
朝代：清

九谏词犹在，文章震李唐。安危资柱石，举废得津梁。气挟雷霆厉，心争日月光。名臣传表奏，应比赐书藏。
同榈香游石门次韵三首
作者：黄世则
朝代：清

登山必绝顶，选幽必深谷。青青彼中阿，于世谢荣辱。遥望阴崖云，隐隐石门屋。攀萝一俛仰，延伫成遐瞩。细民竞锥末，志士惴人后。扰扰非一途，其欲两靡究。摆脱利名间，清气塞宇宙。一笑春凫飞，何如野鹤瘦。苍苍山上松，泠泠山下泉。松挟泉声流，泉与松声还。春归花在涧，客去鹤掩关。时闻石上枰，落子白云间。
同榈香游石门次韵三首·其一
作者：黄世则
朝代：清

登山必绝顶，选幽必深谷。青青彼中阿，于世谢荣辱。遥望阴崖云，隐隐石门屋。攀萝一俛仰，延伫成遐瞩。
同榈香游石门次韵三首·其三
作者：黄世则
朝代：清

苍苍山上松，泠泠山下泉。松挟泉声流，泉与松声还。春归花在涧，客去鹤掩关。时闻石上枰，落子白云间。
同榈香游石门次韵三首·其二
作者：黄世则
朝代：清

细民竞锥末，志士惴人后。扰扰非一途，其欲两靡究。摆脱利名间，清气塞宇宙。一笑春凫飞，何如野鹤瘦。
梅里泰伯庙
作者：黄世则
朝代：清

梅里风烟近古初，依稀还认让皇墟。遥从断发文身后，想见耕田凿井余。天下让三宣圣笔，世家第一史迁书。祗今风教东南盛，比户弦歌至德居。
秋日同王畲山涵斋朱画庄刘复燕坛伍顾晓之集听松庵观邵文庄公温砚炉
作者：黄世则
朝代：清

枌榆韵事述先民，合浦珠还自有神。一器尚传君子泽，百年弥见士夫真。窗寒却借琳宫煖，花璨先回笔海春。廿载护持邗上客，归来还结竹炉邻。
读书东林书院追怀邵文庄公二首
作者：黄世则
朝代：清

二更古寺一灯青，梵阁秋风语刹铃。铃语分明谈往事，萧萧落木晚柑亭。叔世难容真士夫，阉刘倾轧一身孤。拂衣径向山中去，滴露朝研点易朱。
读书东林书院追怀邵文庄公二首·其一
作者：黄世则
朝代：清

二更古寺一灯青，梵阁秋风语刹铃。铃语分明谈往事，萧萧落木晚柑亭。
读书东林书院追怀邵文庄公二首·其二
作者：黄世则
朝代：清

叔世难容真士夫，阉刘倾轧一身孤。拂衣径向山中去，滴露朝研点易朱。
高忠宪公可楼用韵
作者：黄世则
朝代：清

读书何处访遗踪，短棹遥牵露苇丛。半亩宫开山四面，三间楼占水当中。清流祸且同元祐，点将编成数钜公。薄暮渔村一声笛，白蘋红蓼起悲风。
高忠宪公水居敬赋
作者：黄世则
朝代：清

一楼小于舟，四面蒹葭水。湖山环堵间，人生洼濛里。缅公衣带表，盛节秉青史。心共止水清，名并高山峙。想当读书时，弥望俱可喜。遥山带书帷，浦溆环髹几。子往不速来，季思亦时止。相携月波上，湖干月正起。今我来斯楼，嗟踰二十纪。归焉鲁灵光，春风在中沚。
赠袁枚联
作者：黄世垲
朝代：清
体裁：联

二十科翰林，老犹似少；一百卷文集，多而能精。
挽郭嵩焘联
作者：黄世宗
朝代：清
体裁：联

广募水师，创肃清长江之议；出使绝域，创驻节外洋之规。事业建非常，内靖外绥，宇宙大名终不朽；养疴里第，以代筹边裔为忧；蒿目时艰，以汲引人才为志。平生愧知己，私情公谊，风尘末吏更难堪。
修复东林书院诗四首 其一 留馨堂
作者：黄世法
朝代：清

此是东林旧讲堂，城南古寺拜文庄。尚留薪木馀馨在，直接渊源百读长。海可来游非断港，山堪仰止且循墙。抠衣最恨余生晚，未列当年弟子行。
修复东林书院诗四首 其三 奎文阁
作者：黄世法
朝代：清

杰阁峥嵘何壮哉，古招提畔一低徊。飞腾光气连南斗，错落星躔指大魁。多士藏修经数辈，知公灵爽在三台。斯文未坠弦歌地，涤尽尘氛却上来。
修复东林书院诗四首 其二 仰止楼
作者：黄世法
朝代：清

仰止应怜向往迟，士夫真处是吾师。东林片席又今日，南郭瓣香非昔时。夜月空山闻点易，秋风古寺忆题诗。百年遗墨天留与，不敢高吟公在兹。
修复东林书院诗四首 其四 晚柑亭址
作者：黄世法
朝代：清

晚柑曾说旧名亭，柑废亭墟户不扃。为问婆娑生意尽，可胜惆怅暮云停。秋深古径堆黄叶，雨过荒池点绿萍。笑我补亡非束皙，一篇终恨欠全经。
修复东林书院诗四首·留馨堂
作者：黄世法
朝代：清

此是东林旧讲堂，城南古寺拜文庄。尚留薪木馀馨在，直接渊源百读长。海可来游非断港，山堪仰止且循墙。抠衣最恨余生晚，未列当年弟子行。仰止应怜向往迟，士夫真处是吾师。东林片席又今日，南郭瓣香非昔时。夜月空山闻点易，秋风古寺忆题诗。百年遗墨天留与，不敢高吟公在兹。杰阁峥嵘何壮哉，古招提畔一低徊。飞腾光气连南斗，错落星躔指大魁。多士藏修经数辈，知公灵爽在三台。斯文未坠弦歌地，涤尽尘氛却上来。晚柑曾说旧名亭，柑废亭墟户不扃。为问婆娑生意尽，可胜惆怅暮云停。秋深古径堆黄叶，雨过荒池点绿萍。笑我补亡非束皙，一篇终恨欠全经。
挽张之洞联
作者：黄世阶
朝代：清
体裁：联

一石才名高北斗；三年舆颂属南皮。